Aκροβασίες: Ιανουαρίου 2014\nΟ δρόμος της αλληλεγγύης\nΗ οικονομική κρίση που μαστίζει την Ελλάδα σηματοδοτεί, όπως και να 'χει, την αφετηρία μιας νέας εποχής στο πολιτικό σύστημα. Ο παλαιός πολιτικός κόσμος, αυτός που μετά τη μεταπολίτευση περιορίστηκε στην εναλλαγή δύο κομμάτων από την κυβέρνηση που σήμερα αποτελούν τη λεγόμενη συγκυβέρνηση, δίνει τη θέση του σε έναν νέο, ο οποίος ακόμα δεν έχει ξεκάθαρα προσδιοριστεί.\nΑλλωστε, ο μέσος πολίτης αυτή τη στιγμή κοιτάζει πώς θα επιβιώσει, ενώ θυμώνει για την κατάσταση στην οποία τον έφεραν πολιτικές αποφάσεις που ελήφθησαν ερήμην του -κι ας ήλπιζε ότι οι εκπρόσωποί του στο πλαίσιο της αντιπροσωπευτικής δημοκρατίας δεν θα τον διέψευδαν. Το μέλλον όμως δεν θα έρθει μόνο από τους μεγαλύτερους αλλά -και κυρίως- από τους νέους, οι οποίοι μεγαλώνουν εκ των πραγμάτων σε ένα εντελώς διαφορετικό περιβάλλον, που λίγοι μπορούν να το κατανοήσουν.\nΤο περιβάλλον αυτό χαρακτηρίζεται από τον ψηφιακό κόσμο και τα μέσα κοινωνικής δικτύωσης που εν πολλοίς έχουν αντικαταστήσει τα παραδοσιακά μέσα ενημέρωσης, με ό,τι αυτό συνεπάγεται και για τα μέσα και για την ενημέρωση.\nΣε αυτή την εποχή, ωστόσο, γεννιούνται δύο νέοι κόσμοι. Ο ένας είναι αυτός της αλληλεγγύης. Ο άλλος, αυτός του... μίσους.\nΟ πρώτος υψώνει γέφυρες, προτάσσει την αλληλεγγύη ως απάντηση στην κρίση και την αγάπη ως αντίδοτο στο φανατισμό και τα δόγματα. Ο δεύτερος υψώνει φράκτες, δεν ανέχεται τη διαφορετική άποψη. Την «πολεμά» όπου κι αν βρεθεί. Προτιμά την ομοιομορφία. Οχι τη δημοκρατία.\nΟ δρόμος που θα μας πάει, ωστόσο, προς τα εμπρός, δεν μπορεί να είναι άλλος από αυτόν της αλληλεγγύης.\nΑυτός ο δρόμος γίνεται καθημερινά «κτήμα» ολοένα και περισσότερων ανθρώπων. Που βλέπουν πως οι διαχωρισμοί του παρελθόντος δεν έχουν κανένα νόημα στη σημερινή εποχή. Που αντιλαμβάνονται την πραγματικότητα και αμφισβητούν τη δημαγωγία.\nΟ αυριανός κόσμος δεν μπορεί παρά να γεννηθεί από τους νέους. Γιατί όπως έλεγε και ο Οσκαρ Ουάιλντ: «Οι γέροι πιστεύουν τα πάντα. Οι μεσήλικες υποψιάζονται τα πάντα. Οι νέοι ξέρουν τα πάντα».\n(Ελευθεροτυπία - 29/1/2014)\nΕτικέτες Ακροβασίες, Ελευθεροτυπία, Εν-στασεις, Κοινωνία\n"The Last Word": Ταινία - σχόλιο στη μικροαστική ηθική\nΕνα σχόλιο πάνω στη μικροαστική ηθική του σύγχρονου κόσμου αποτελεί η ανεξάρτητη ταινία μικρού μήκους: “The Last Word” που τις τελευταίες ημέρες διατίθεται και μέσω του Διαδικτύου. Μια ταινία που αναδεικνύει το ταλέντο του δημιουργού της Πάνου Κουτσομιχάλη και των συντελεστών της, που έγινε πράξη μέσα από την εθελοντική προσφορά όλων και χωρίς κανένα προσωπικό όφελος.\nΗ Ελευθερία και ο Κώστας είναι ένα κλασικό ζευγάρι που αναλώνεται στην καθημερινότητα της μικροαστικής δήθεν ελεύθερης κοινωνίας. Η κριτική σκέψη και οι επιλογές τους έχουν αντικατασταθεί από την απάθεια τα συναισθηματικά αδιέξοδα και τους εγκλωβισμούς. Η τυχαία συνάντηση του Κώστα με μια μοιραία γυναίκα σαν ένα φανταστικό κυνήγι του ανεκπλήρωτου φέρνει ανατροπές… Τι συμβαίνει όμως όταν ο Κώστας επιλέγει να φερθεί με στοιχειώδη ειλικρίνεια στη σύντροφό του;\nΣτην ταινία εξωτερικεύονται πάθη, επιθυμίες, αναζητήσες. Ολα αυτά που συχνά κρύβονται στο καταπιεσμένο εγώ των ανθρώπων και περιμένουν μια αφορμή για να βγουν σαν κραυγή ελευθερίας στην επιφάνειας μιας δήθεν ελεύθερης κοινωνίας…\nΠαράλληλα, όμως, η ταινία πέραν από τη διαχρονική αυτή ματιά της ανθρώπινης φύσης, δεν αφήνει απ’ έξω θέματα της επικαιρότητας όπως το κλείσιμο της ΕΡΤ, με το οποίο αρχίζει, ενώ διαθέτει και αρκετούς συμβολισμούς μέσα από τα σημεία και που έχουν επιλεγεί για τα γυρίσματα.\nΜάλιστα, η ταινία δημιουργήθηκε απο τον Πάνο Κουτσομιχάλη με εθελοντική προσφορά απο όλους τους συνεργάτες του και χωρίς κανένα προσωπικό οικονομικό όφελος.\nΜπορείτε να κατεβάσετε και να αναπαράγετε ακόμα και δημόσια την ταινία ελεύθερα χωρίς όμως να υπάρχουν προσωπικές οικονομικές απολαβές από αυτήν.\n•Συντελεστές: Κώστας Φανέλλης, Βίκυ Καπιζιώνη, Κατερίνα Ηλιοπούλου.\n•Σκηνοθεσία - Διεύθηνση Φωτογραφίας - Μοντάζ: Πάνος Κουτσομιχάλης.\n•Κάμερα - Φωτισμοί: Άννα Αντωνοπούλου, Αλέξανδρος Σμαραγδής.\n•Μουσική: Θωμάς Κοντοστέργιος & Νίκος Κοκκίνης (aka) Buzzwax\nΤα πνευματικά δικαιώματα της ταινίας ανήκουν στον δημιουργό της.\nΗ ταινία βρίσκεται στον ιστότοπο: http://vimeo.com/85031772\nΓια περισσότερες πληροφορίες και επικοινωνία οι ενδιαφερόμενοι μπορούν να απευθυνθούν στις ηλεκτρονικές διευθύνσεις: digitalcreations@europe.com, facebook.com/digivideocreations\n(Χανιώτικα νέα - Ελευθεροτυπία - 29.1.2014)\nΚάποιοι επιμένουν να ζουν σε έναν άλλο... κόσμο. Δεν τους νοιάζει, φαίνεται, αν η ανεργία εκτοξεύεται στα ύψη. Ούτε αν όσοι εργάζονται δυσκολεύονται πια να επιβιώσουν, καθώς η πτώση στους μισθούς δεν έφερε ανάλογη μείωση στα έξοδα των νοικοκυριών.\nΑντίθετα, τα έξοδα αυξήθηκαν με τα χαράτσια, τους φόρους αλλά και με τις τιμές βασικών καταναλωτικών αγαθών που παραμένουν υψηλές.\nΟύτε, όμως, τους ενδιαφέρει να δώσουν κίνητρα στους νέους ανθρώπους να κατοικήσουν και να εργαστούν στην Ελλάδα. Αντίθετα, έχουν βαλθεί μάλλον να τους αναγκάσουν να ξενιτευτούν.\nΤι άλλο να υποθέσει κάποιος και για τις πρόσφατες προτάσεις του Κέντρου Προγραμματισμού και Οικονομικών Ερευνών (ΚΕΠΕ) που βέβαια προκαλούν ανατριχίλα. Τι προτείνει το ΚΕΠΕ στην πρώτη μηνιαία έκθεσή του για την ελληνική οικονομία; Κατάργηση του κατώτατου μισθού για τους νέους 15 έως 29 ετών, με πρόσχημα τη διευκόλυνση της εισόδου τους στην αγορά εργασίας.\nΣυγκεκριμένα, όπως ήδη γράφτηκε στον Τύπο, στις προτάσεις του ΚΕΠΕ περιλαμβάνεται η «κατάργηση του κατώτατου μισθού για νέους, έως ένα έτος από την πρόσληψή τους, ώστε να δίνεται ισχυρό κίνητρο πρόσληψης, παράλληλα με την ενίσχυση της δράσης του Σώματος Επιθεωρητών Εργασίας (ΣΕΠΕ) με τη θέσπιση κινήτρων αποδοτικότητας προς αποφυγή παραβάσεων της εργατικής νομοθεσίας».\nΤο επόμενο βήμα, δηλαδή, που θα προτείνει το ΚΕΠΕ τι θα είναι; Μήπως η κατάργηση του μισθού και όσοι εργάζονται, αντί να πληρώνονται, να... πληρώνουν για να τονωθεί η επιχειρηματικότητα;\nΑυτοί που διατυπώνουν αυτές τις προτάσεις τι μισθούς άραγε παίρνουν;\nΚαι τι σκοπό έχουν; Μήπως θα 'πρεπε αυτοί οι κύριοι να δουν τους μισθούς τους να μειώνονται τραγικά μπας και καταλάβουν πώς περνάει σήμερα ο εργαζόμενος, γιατί προφανώς δεν μπορούν ή δεν θέλουν να καταλάβουν;\nΕπιτέλους, η κοινωνία είναι σαν ένα καζάνι που βράζει. Και προτάσεις σαν αυτή του ΚΕΠΕ ρίχνουν λάδι στη φωτιά της οργής για την εξαθλίωση στην οποία έχουν οδηγηθεί μεγάλα στρώματα του πληθυσμού.\nΟ βασικός μισθός πρέπει να διασφαλιστεί και να αυξηθεί, όχι να καταργηθεί.\n(Ελευθεροτυπία - 28/1/2014)\n"Φως" στη δημιουργία αστέρων επιχειρεί να ρίξει πρόγραμμα του ΙΤΕ\nΦως σε ανεξερεύνητα μονοπάτια του διαστήματος επιχειρεί να δώσει ένα νέο πρόγραμμα του Ιδρύματος Τεχνολογίας Ερευνας (Ι.Τ.Ε.) της Κρήτης. Ο στόχος είναι η διεξοδική κατανόηση της δημιουργίας υπολειμμάτων αστέρων μεγάλης μάζας όπως τα άστρα νετρονίων.\nΓια το Ι.Τ.Ε., όπως αναφέρεται σε σχετική ανακοίνωση, αποτελεί νέα διάκριση η έγκριση από το Ευρωπαϊκό Συμβούλιο Έρευνας (European Research Council, ΕRC) της σχετικής πρότασης που υπέβαλε ο ερευνητής της Ομάδας Αστροφυσικής του Ινστιτούτου Ηλεκτρονικής Δομής και Λέιζερ (ΙΗΔΛ) του Ι.Τ.Ε., δρ Ανδρέας Ζέζας, στο Ειδικό Πρόγραμμα «Ιδέες», με την ονομασία A-BINGOS και τίτλο «Διπλά αστρικά συστήματα με προσαύξηση μάζας σε κοντινούς γαλαξίες: Παρατηρήσεις και προσομοιώσεις» (“Accreting binary populations in Nearby Galaxies: Observations and Simulations”).\nΤο συγκεκριμένο πρόγραμμα (ERC Consolidator Grants) αφορά ερευνητές στο μέσο της καριέρας τους οι οποίοι έχουν ήδη επιδείξει ερευνητική αριστεία και έχει ως στόχο να ισχυροποιήσουν τις ερευνητικές τους ομάδες και να αναπτύξουν καινοτόμες ιδέες. Το 2013 επιλέχθηκαν 312 προτάσεις από συνολικά 3.637 υποβληθείσες (ποσοστό 8.5%). Το πρόγραμμα A-BINGOS είναι μια από τις δύο ερευνητικές προτάσεις από ερευνητές στην Ελλάδα που χρηματοδοτήθηκαν στα πλαίσια αυτού του προγράμματος και η πρώτη από Έλληνα Αστροφυσικό.\nΣτην ανακοίνωση που εξέδωσαν ο κ. Ζέζας και το Ι.Τ.Ε. αναφέρεται ότι «το πρόγραμμα A-BINGOS αφορά διπλά συστήματα αστέρων με προσαύξηση μάζας, δηλαδή αστρικά συστήματα στα οποία το υπόλειμμα ενός άστρου μεγάλης μάζας (μελανή οπή, άστρο νετρονίων, ή λευκός νάνος) προσλαμβάνει αέριο από έναν συνοδό αστέρα. Από την ανακάλυψή τους πριν από 50 χρόνια αυτά τα αστρικά συστήματα έχουν γίνει ένα αναντικατάστατο εργαλείο για τη μελέτη των αστρικών υπολειμμάτων, την επίδρασή τους στους συνοδούς αστέρες τους και τη μεσοαστρική ύλη που τα περιβάλλει καθώς και θεμάτων θεμελιώδους Φυσικής όπως π.χ. φαινόμενα που προβλέπονται από τη Θεωρία της Γενικής Σχετικότητας του Einstein ή η συμπεριφορά της ύλης σε ακραίες καταστάσεις (π.χ. υπό την επίδραση ισχυρών βαρυτικών και μαγνητικών πεδίων).\nΠαρατηρησιακές και θεωρητικές μελέτες διπλών συστημάτων αστέρων προσαύξησης μάζας στον δικό μας Γαλαξία έχουν οδηγήσει στη δημιουργία ενός βασικού πλαισίου για τον σχηματισμό και την εξέλιξή τους. Όμως αυτό το πλαίσιο είναι σε σημαντικό βαθμό ελλιπές, κυρίως λόγω της έλλειψης επαρκών παρατηρησιακών δεδομένων που οφείλεται στον περιορισμένο πληθυσμό τέτοιων συστημάτων στον Γαλαξία μας. Μάλιστα, πρόσφατες μελέτες κοντινών μας γαλαξιών αποκάλυψαν σπάνιους τύπους διπλών αστρικών συστημάτων οι οποίοι δεν απαντώνται στον δικό μας Γαλαξία, γεγονός που οδήγησε στην ανακάλυψη νέων μηχανισμών εξέλιξης των μελανών οπών σε αστρικά συστήματα.\nΟ κύριος στόχος του προγράμματος A-BINGOS είναι ο συνδυασμός παρατηρήσεων της εκπομπής ακτίνων-Χ από διπλά συστήματα αστέρων προσαύξησης μάζας, με εξελικτικά μοντέλα διπλών αστρικών συστημάτων προκειμένου να ελέγξουμε και να ολοκληρώσουμε το τρέχον πλαίσιο για τον σχηματισμό και την εξέλιξή τους. Τα δεδομένα που θα χρησιμοποιηθούν προέρχονται από ευαίσθητες παρατηρήσεις με τα διαστημικά Παρατηρητήρια Chandra και XMM-Newton της NASA και της ESA αντίστοιχα.\nΚαθώς η ακτινοβολία-Χ παράγεται από τη θέρμανση του αερίου που προσπίπτει στη μελανή οπή ή το άστρο νετρονίων του διπλού συστήματος, οι παρατηρήσεις αυτές μας δίνουν κρίσιμες πληροφορίες για τις παραμέτρους των αστρικών υπολειμμάτων.\nΕπιπρόσθετα το πρόγραμμα αυτό θα αξιοποιήσει ένα ευρύ φάσμα δεδομένων σε οπτικά, υπεριώδη και υπέρυθρα μήκη κύματος, κυρίως από το διαστημικό τηλεσκόπιο Hubble, αλλά και από άλλα διαστημικά τηλεσκόπια καθώς και το τηλεσκόπιο του Σκίνακα. Οι παραπάνω παρατηρήσεις θα χρησιμοποιηθούν για τον χαρακτηρισμό των διπλών συστημάτων και κυρίως για τη μέτρηση της ηλικίας του συνοδού αστέρα».\nΌπως σημειώνουν οι ερευνητές της Ομάδας, «συγκροτώντας μια ολοκληρωμένη εικόνα των παραμέτρων κάθε διπλού συστήματος προσαύξησης μάζας, θα μπορέσουμε να τις συγκρίνουμε με τις προβλέψεις των τρεχουσών θεωριών για την εξέλιξή τους. Οι οποιεσδήποτε διαφορές που θα προκύψουν υπό το πρίσμα των νέων δεδομένων από το πρόγραμμα A-BINGOS, θα απαιτήσουν τη διερεύνηση νέων οδών σχηματισμού και εξέλιξης αυτών των συστημάτων. Τέτοιες διαφορές είναι πολύ πιθανό να αναδειχθούν σε άλλους γαλαξίες, οι οποίοι περιέχουν αστρικούς πληθυσμούς με πολύ διαφορετικές ηλικίες ή ποσοστό μετάλλων από τον δικό μας Γαλαξία.\nΠαράλληλα οι παρατηρήσεις αυτές θα προσφέρουν κρίσιμες πληροφορίες σχετικά με την εξελικτική ιστορία των υπό μελέτη γαλαξιών, οι οποίες θα χρησιμοποιηθούν προκειμένου να συσχετισθούν τα διπλά συστήματα προσαύξησης μάζας με τους μητρικούς αστρικούς πληθυσμούς τους και να μετρηθεί απ’ ευθείας ο ρυθμός σχηματισμού τους (και κατά συνέπεια ο ρυθμός σχηματισμού των μελανών οπών και αστέρων νετρονίων). Αυτή είναι μία από τις βασικές, αλλά ακόμα άγνωστες, παραμέτρους στα τελευταία μοντέλα για τον σχηματισμό και εξέλιξη αυτών των συστημάτων».\nΣυμπερασματικά, σύμφωνα με την ανακοίνωση του Ι.Τ.Ε., «ο στόχος αυτού του προγράμματος είναι να μας δώσει διεξοδική κατανόηση του πως δημιουργούνται τα υπολείμματα αστέρων μεγάλης μάζας (μελανές οπές και άστρα νετρονίων) και πως εξελίσσονται όταν αυτά βρίσκονται σε διπλά αστρικά συστήματα. Τα ερευνητικά αποτελέσματα του προγράμματος A-BINGOS είναι ιδιαίτερης σημασίας για πολλές περιοχές της Φυσικής και της Αστροφυσικής που σχετίζονται με τον σχηματισμό και την εξέλιξη των διπλών αστρικών συστημάτων και εκτείνονται από τους προγόνους των πιο βίαιων εκρήξεων στο Σύμπαν (εκλάμψεις ακτίνων-γ) και τις πηγές βαρυτικών κυμάτων (τα οποία προβλέπονται από τη Θεωρία της Γενικής Σχετικότητας και αναμένεται να παρατηρηθούν για πρώτη φορά στην επόμενη δεκαετία), έως τον σχηματισμό των πρώτων γαλαξιών στο πρώιμο Σύμπαν».\n(Χανιώτικα νέα - 24/1/2014)\nΑλλάξτε γιατί χανόμαστε!\nΕπικίνδυνα πέφτει το επίπεδο του πολιτικού πολιτισμού της Ελλάδας, συχνά με άνευ νοήματος αντιπαραθέσεις που αποπροσανατολίζουν, κατά μια έννοια, την κοινωνία από τα πραγματικά της προβλήματα. Μία από τις τελευταίες αυτές «κόντρες» αφορά τα θρησκευτικά πιστεύω του προέδρου του ΣΥΡΙΖΑ, Αλ. Τσίπρα.\nΤέτοιου είδους αντιπαραθέσεις απέχουν από τα πραγματικά προβλήματα του τόπου και του κόσμου, που δεν είναι άλλα από την ανεργία, τη φτώχεια και την εξαθλίωση στην οποία οδηγούνται ολοένα και περισσότερα στρώματα της κοινωνίας μέσα από την ασκούμενη οικονομική πολιτική.\nΟταν η Βουλή και τα κόμματα μετατρέπονται σε ένα καφενείο εντυπώσεων, τι να ελπίζει ο απλός κόσμος, ο οποίος υποφέρει από πολιτικές που αποφάσισαν άλλοι χωρίς να τον ρωτήσουν;\nΜάλιστα, το τελευταίο διάστημα έγινε γνωστό και έχει προκαλέσει τις έντονες αντιδράσεις λογιστών απ' όλη την Ελλάδα, που μαζεύουν υπογραφές στο Διαδίκτυο, ότι από την 1η Ιανουαρίου 2014 ξεκίνησαν να ισχύουν υπέρογκα πρόστιμα με βάση τις διατάξεις του νέου φορολογικού νόμου 4174/2013.\n«Από τα τέλη της προηγούμενης χρονιάς έγιναν ριζικές αλλαγές με την ψήφιση των νέων φορολογικών νόμων που επέφεραν μεγάλη σύγχυση και αβεβαιότητα στον κόσμο των επιχειρήσεων. Από την 1η/1/2014 (έναρξη ισχύος πολλών διατάξεων του Ν. 4174/2013 ΚΦΔ) τελικά καλούμαστε να υποστούμε για μικρής δημοσιονομικής σημασίας (π.χ. μηδενική ή πιστωτική εκπρόθεσμη ή τροποποιητική δήλωση) πράξεις ή παραλείψεις εξοντωτικά πρόστιμα που δεν μπορούμε να αντέξουμε και να ανεχτούμε.\n»Τα παραπάνω, σε συνδυασμό με όσα ο Ν. 4172/2013 ορίζει για το όριο των 500 ευρώ στις πληρωμές των συναλλαγών, που το θεωρούμε ανεφάρμοστο, ιδίως σε ορισμένα μέρη της περιφέρειας, λόγω αποστάσεων και έλλειψης τεχνολογίας, το νέο ληστρικό πρόστιμο των 10.550 ευρώ για μη αναγραφή εργαζομένου στην ΑΠΔ, που αρκεί μία παράλειψη ή αργοπορία των συναδέλφων λογιστών για να καταστραφούν οικονομικά, τη μηνιαία υποβολή των συγκεντρωτικών καταστάσεων, που συντομεύει ακόμα πιο πολύ το χρόνο ενημέρωσης των βιβλίων σε 15 μέρες και λιγότερο από πολλά άλλα παρόμοιας φύσης, αποτελούν ένα εκρηκτικό μείγμα μέτρων, όταν μάλιστα ενισχύονται αυτά με το σλόγκαν: "αναμένονται διευκρινίσεις"», τονίζουν οι λογιστές.\nΟσο, όμως, θα συνεχίζονται αυτές οι πολιτικές, τόσο θα μεγαλώνει η αντίδραση σε όλα αυτά τα μέτρα που διαλύουν την Ελλάδα. Η αλλαγή πολιτικής αποτελεί πλέον επείγουσα ανάγκη.\n(Ελευθεροτυπία - 21/1/2014)\nΠαράσταση με "Τα πικρά δάκρυα της Πέτρα φον Καντ" του Ράινερ Βέρνερ Φασμπίτερ στα Χανιά\nΤο Τheatre 73100, παρουσιάζει την Θεατρική Παράσταση βασισμένη στην ταινία του Rainer Werner Fassbinder: «Τα πικρά δάκρυα της Πέτρα φον Καντ» στις 25 - 26 Ιανουαρίου και 1 - 2 Φεβρουαρίου 2014 στο στούντιο "Οξω Νού" στα Ταμπακαριά της Χαλέπας Χανίων.\nΗ διάσημη σχεδιάστρια μόδας Πέτρα φον Καντ, μετά από θυελλώδεις έρωτες και χωρισμούς με διάφορους άντρες, συναντά την Κάριν- που θα γίνει η νέα της μούσα αλλά κι ένας μεγάλος έρωτας.\nΠίσω από μία φαινομενικά ελλιπή δράση, σε ένα περιβάλλον όμορφο και εύθραυστο, αλλά βαθειά μοναχικό- οι ηρωίδες αναζητούν απαντήσεις σε διαχρονικά ερωτήματα πάνω στις ανθρώπινες σχέσεις… Τί σημαίνει ωραία αγάπη; Tί σημαίνει πίστη και τί αφοσίωση; Μπορείς να είσαι ελεύθερος μέσα σε μία σχέση; Μπορείς να μην χρησιμοποιείς στρατηγικές και “κολπάκια”; Έχει σημασία ποιος έχει τη δύναμη, ποιος είναι στην κορυφή, ποιος εξουσιάζει; Σημασία έχει η κατάληξη ή εμπειρία; Πόσο μας καθορίζει αυτό που μας ενοχλεί κι αυτό που μας αρρωσταίνει; Πόσο πιστεύουμε πως αλλάζουμε με το χρόνο και πόσο στ’ αλήθεια αλλάζουμε; Πόσο μπορούν να βουλιάξουν τους ανθρώπους οι εμμονές τους; Πόσο αντέχουμε να ζούμε βουτηγμένοι στη λάσπη και πόσο το επιζητούμε και το προκαλούμε;\nΌπως στις περισσότερες ταινίες του Fassbinder, έτσι κι εδώ, οι ηρωίδες- παλεύουν με τη φθορά του χρόνου, ζουν έντονα τα ερωτικά τους πάθη- αδυνατούν, όμως, να εκφράσουν τα συναισθήματά τους κι έτσι βρίσκονται σε προσωπικά αδιέξοδα, που τις οδηγούν στη μοναξιά.\nΔιασκευή- Σκηνοθεσία: Ιώ Ασηθιανάκη\nΣκηνικά- Κουστούμια: Μικέλα Παπαδουλάκη\nΠαίζουν: Γαρυφαλλιά Μπουζάκη, Σίσσυ Δαμουλάκη, Μαριάννα Λεδάκη, Ιώ Ασηθιανάκη.\nΠαραστάσεις: Σάββατο 25- Κυριακή 26 Ιανουαρίου, Σάββατο 1- Κυριακή 2 Φεβρουαρίου 2014.\nΠληροφορίες-κρατήσεις: 697 9733357\nLink: oxonouevents@yahoo.gr www.myspace.com/oxonouevents facebook: OxoNou\nΠολιτικές για ανάπτυξη της ενδοχώρας\nΣτη σημερινή οικονομική συγκυρία η ανάπτυξη της ενδοχώρας δεν είναι καθόλου εύκολη υπόθεση. Στην πράξη αυτό που συμβαίνει είναι, συνήθως, να υποβαθμίζονται ή να κλείνουν σχολεία και υπηρεσίες, η λειτουργία των οποίων κρίνεται “ασύμφορη” από το κράτος. Το οποίο, προφανώς, διόλου νοιάζεται για το συμφέρον των κατοίκων των απομακρυσμένων αυτών περιοχών.\nΤον λόγο τώρα έχει η ίδια η Αυτοδιοίκηση που όχι μόνο πρέπει να διεκδικήσει πιο δυναμικά από την κεντρική εξουσία αρμοδιότητες και πόρους, αλλά και να κοιτάξει πως με τα δικά της μέσα θα βοηθήσει όσο περισσότερο μπορεί τις τοπικές κοινωνίες να βγουν αλώβητες από την κρίση. Μέσα, φυσικά, από πολιτικές που θα έχουν σχεδόν αποκλειστικά κοινωνικό χαρακτήρα.\nΠαράλληλα, η ανάπτυξη της ενδοχώρας μπορεί να έρθει και μέσα από πρωτοβουλίες που δεν έχουν ιδιαίτερο κόστος, αλλά απαιτούν μεράκι και φαντασία.\nΠρος αυτή την κατεύθυνση είναι σημαντική, για παράδειγμα, η πρωτοβουλία του Δήμου Σφακίων για δημιουργία κέντρου παρατήρησης του ουρανού στις εγκαταλελειμμένες τηλεπικοινωνιακές εγκαταστάσεις του ΟΤΕ στον “Ακονέ” Ασφένδου.\nΓια τον λόγο αυτό ήδη, όπως έγραψαν χθες τα “Χ.Ν.”, την περιοχή επισκέφθηκε o δήμαρχος μαζί με μέλη του Συλλόγου Φίλων Αστρονομίας Κρήτης.\nΑλλά και σε άλλες περιοχές και Δήμους του Νομού Χανίων συχνά αναλαμβάνονται σημαντικές δράσεις προς όφελος των τοπικών περιοχών. Δράσεις οι οποίες έχουν “άρωμα” πολιτισμού και αλληλεγγύης και είναι τόσο μα τόσο αναγκαίες.\n(Χανιώτικα νέα - 17/1/2014)\nΗ ελλειμματική δημοκρατία μας...\nΤο δικαίωμα στη διαμαρτυρία είναι ιερό στη Δημοκρατία. Το δικαίωμα στη διαδήλωση είναι ή τουλάχιστον πρέπει να είναι αναφαίρετο. Οι διαδηλώσεις είναι ένα από τα λίγα μέσα που έχει ο πολίτης για να εκφράσει τη δυσαρέσκειά του σε πολιτικές και αποφάσεις που δεν τον εκφράζουν.\nΟι πρόσφατες απαγορεύσεις συγκεντρώσεων στην Ελλάδα παραπέμπουν σε άλλες εποχές και, παράλληλα, αντιβαίνουν σε μια δημοκρατική παράδοση που έχει κατακτηθεί σε όλη την Ευρώπη και φυσικά και στη χώρα μας.\nΤουλάχιστον ακατανόητη είναι η απαγόρευση των διαδηλώσεων διαμαρτυρίας κατά την ανάληψη της προεδρίας της Ευρωπαϊκής Ενωσης από την Ελλάδα. Αντί η Ελλάδα και η ίδια η Ε.Ε. να ακούσει τον κόσμο που δοκιμάζεται από τα μέτρα και κατέβηκε στο δρόμο, επέλεξε να του στερήσει αυτή τη δυνατότητα.\nΕξίσου ακατανόητη είναι η απαγόρευση σε εκπαιδευτικούς που διαμαρτύρονται για τη διαθεσιμότητα να διαδηλώσουν στα Τέμπη.\nΣύμφωνα με το ρεπορτάζ που δημοσιεύτηκε χθες στην «Ε», αυτό έγινε το περασμένο Σάββατο όταν τα ΜΑΤ εμπόδισαν τους εκπαιδευτικούς από όλη τη χώρα να συναντηθούν στα Τέμπη και συγκεκριμένα στα διόδια Πυργετού για να πραγματοποιήσουν πανελλαδική συγκέντρωση διαμαρτυρίας και πορεία στη Λάρισα κατά των απολύσεων και της διαθεσιμότητας.\nΟι εκπαιδευτικοί δέχτηκαν τελικά χημικά και κλοτσιές από τα ΜΑΤ, που είχαν εντολή να μην επιτρέψουν την πραγματοποίηση της διαδήλωσης.\nΑυτές, όμως, οι επιλογές μεγαλώνουν το χάσμα που χωρίζει το πολιτικό σύστημα από ολοένα και μεγαλύτερα στρώματα της κοινωνίας και προπαντός από τη νεολαία, η οποία βιώνει, επίσης, την οικονομική κρίση αλλά και το πρόβλημα της ανεργίας.\nΑντί αυτών των απαγορεύσεων θα περίμενε κανείς το αντίθετο. Οχι μόνο να επιτραπούν οι διαδηλώσεις, αλλά επιπλέον οι πολιτικοί και προπαντός οι υπουργοί να ακούσουν την κραυγή των ανθρώπων που βγαίνουν στο δρόμο για να διεκδικήσουν τα δικαιώματά τους. Γιατί κανείς δεν βρίσκεται στο δρόμο τυχαία. Ειδικά στη σημερινή εποχή υπάρχουν άπειροι λόγοι, με κυριότερους βέβαια τα οικονομικά μέτρα και τα εργασιακά ζητήματα.\nΤο ζητούμενο για τον μελλοντικό κόσμο είναι όχι μόνο αντιμετώπιση της ανεργίας, που αποτελεί ίσως το μεγαλύτερο πρόβλημα στην Ελλάδα του 2014, αλλά και περισσότερη δημοκρατία, η οποία στην πράξη ολοένα και συρρικνώνεται...\n(Ελευθεροτυπία - 14/1/2014)\nΑλλη μια ευχάριστη νότα, στην περίεργη αυτή εποχή, αποτελεί η δουλειά που επιτελείται στο Εργαστήριο Διανεμημένων Πληροφοριακών Συστημάτων – Συστημάτων Πολυμέσων (Music) του Πολυτεχνείου Κρήτης.\nΟπως πληροφορηθήκαμε από το ρεπορτάζ που δημοσιεύτηκε στο ένθετο των “Χανιώτικων νέων” “Διαδρομές”, το Σάββατο 11 Ιανουαρίου, στο συγκεκριμένο Εργαστήρι αναπτύσσονται μοναδικές εφαρμογές πάνω στην ιατρική επιστήμη που υλοποιούνται από τους φοιτητές, τους καθηγητές και το δυναμικό του Εργαστηρίου, όπως τρισδιάστατα υπολογιστικά γραφικά και εφαρμογές εικονικής πραγματικότητας: ψηφιακές βιβλιοθήκες, συστήματα πολυμέσων, τρισδιάστατα γραφικά για εξομοίωση τσουνάμι, για αρχιτεκτονικές εφαρμογές, για αρχιτεκτονική οπτικοποίηση, διαδραστικά παραμύθια και παιχνίδια, μέχρι ψηφιακός “Καραγκιόζης”. Πέρα από αυτές, οι φοιτητές εργάζονται πάνω σε σημαντικά project σε συνεργασία και με μεγάλα πανεπιστήμια του εξωτερικού πάνω στις ιατρικές επιστήμες.\nΑυτή είναι η φωτεινή Ελλάδα της επιστήμης, που υπάρχει, λειτουργεί και δημιουργεί. Το “στοίχημα” για το μέλλον είναι τα νέα αυτά παιδιά, οι φοιτητές που εργάζονται για αυτές τις εφαρμογές, να έχουν στήριξη από την κοινωνία και την πολιτεία ώστε να μπορέσουν και στο μέλλον να μείνουν εδώ και να δημιουργήσουν.\nΗ Ελλάδα να πάψει, επιτέλους, να “τρώει” τα παιδιά της!\n(Χανιώτικα νέα - 13/1/2014)\nΘλίψη για το θάνατο ερευνητή του ΜΑΙΧ\nΘλίψη προκάλεσε στην επιστημονική κοινότητα των Χανίων η είδηση του θανάτου του διακεκριμένου ερευνητή του Μεσογειακού Αγρονομικού Ινστιτούτου Χανίων (Μ.Α.Ι.Χ.) Παναγιώτη Κεφάλα.\nΟ ερευνητής πέθανε ξαφνικά προχθές και από τη νεκροψία που διενήργησε χθες ο ιατροδικαστής Στ. Μπελιβάνης διαπιστώθηκε πως ο θάνατός του οφείλεται σε έμφραγμα του μυοκαρδίου.\nΟ Π. Κεφάλας πρόσφατα είχε διακριθεί για την ανάπτυξη μιας νέας μεθόδου σχετικά με την απομόνωση της φαρμακευτικής ουσίας ελαιοευρωπαΐνης ή ολεοευρωπαΐνης από τα φύλλα ελιάς. Η μέθοδος αυτή αναπτύχθηκε στο Εργαστήριο Χημείας Φυσικών Προϊόντων του Μ.Α.Ι.Χ. και παρουσιάστηκε σε συνάντηση επιστημόνων στα Χανιά.\nΤότε ο Π. Κεφάλας είχε εξηγήσει, σχετικά με την ελαιοευρωπαΐνη, ότι η συγκεκριμένη ουσία δεν έχει σχέση με τη λεγόμενη «φραπελιά» και, σύμφωνα με επιστημονικές αναφορές, έχει ιδιότητες -μεταξύ άλλων- ως αντιβιοτικό, αντιμικροβιακό και αντιμυκητιακό, ως φάρμακο ενάντια στη σαλμονέλα κ.λπ.\nΧθες σε ψήφισμά του ο διευθυντής του Μεσογειακού Αγρονομικού Ινστιτούτου Χανίων (Μ.Α.Ι.Χ.), μετά το θλιβερό άγγελμα του θανάτου του Παναγιώτη Κεφάλα, συντονιστή Σπουδών του Τμήματος Ποιότητας Τροφίμων και Χημείας Φυσικών Προϊόντων, το Σάββατο 11-1-2014, «τιμώντας τη μνήμη του και την προσφορά του στο Μ.Α.Ι.Χ., στην επιστήμη της Χημείας και στην παιδεία γενικότερα, ο οποίος με την προσωπικότητα, το κύρος και το όραμά του συνετέλεσε στην ανάπτυξη του Ιδρύματος και στη διαμόρφωση της φυσιογνωμίας του Τμήματος και εκδηλώνοντας τη βαθύτατη θλίψη αυτού και όλου του προσωπικού, αποφάσισε να κατατεθεί στεφάνι στη σορό του εκλιπόντος, να εκπροσωπηθεί το Ινστιτούτο στην κηδεία, να εκφραστούν τα συλλυπητήρια στους οικείους του.\nΤο Διοικητικό Συμβούλιο του Συλλόγου Εργαζομένων του Μ.Α.Ι.Χ., στην αναγγελία του ξαφνικού θανάτου του εκλεκτού συναδέλφου δρος Παναγιώτη Κεφάλα, συντονιστή Σπουδών του Τμήματος Ποιότητας Τροφίμων και Χημείας Φυσικών Προϊόντων, του Μεσογειακού Αγρονομικού Ινστιτούτου Χανίων, συνήλθε εκτάκτως και αποφάσισε να εκφράσει τα θερμά συλλυπητήρια στην οικογένεια του εκλιπόντος, να καταθέσει στον Σύλλογο “Ορίζοντας” το ποσό 150 ευρώ στη μνήμη του, να παραστεί στην εξόδιο ακολουθία κ.ά.\n(Χανιώτικα νέα - 13/1/2013)\nΝέο album από τους Chewing Gun με free download\nΟ νέος, δεύτερος δίσκος των Chewing Gun με τίτλο: - volume - κυκλοφόρησε με την είσοδο του 2014.\nΟπως αναφέρεται στο σχετικό δελτίο Τύπου, οι Chewing Gun αποτελούν όχημα για έκφραση μουσική, ιδεολογική, εικαστική και ότι άλλο μπορεί να σκεφτεί το ανθρώπινο μυαλό για να ουρλιάξει τις αναζητήσεις του. Μπορεί να κυκλοφορήσουν ένα ογκώδες Rock album ή ένα concept πειραματικό δίσκο, ή να φτιάξουν μουσική για μια παράσταση, ταινία, ακόμα και να επενδύσουν ηχητικά και οπτικά ένα installation project. Πρόκειται για μια κολεκτίβα στην οποία ο κάθε συνδημιουργός έρχεται κατά το δοκούν και κατά βούληση.\nΤο πρώτο τους album, που κυκλοφόρησε το 2011 με τον τίτλο INDUSTRIAL CHEWING MACHINE, είναι ένα πειραματικό, γεμάτο γωνίες, εναλλακτικό εγχείρημα, στο οποίο δοκιμάζουν ο ένας τα μουσικά (και μη) όρια του άλλου. Δέκα κομμάτια τα οποία είναι μια φωτογραφία της ζωής πέντε φίλων τη δεδομένη χρονική περίοδο. Τώρα, με την είσοδο του 2014 κυκλοφορεί το -volume-. Μια experimental extreme art rock δουλειά, η οποία υπερβαίνει σε ενέργεια το ντεμπούτο.\nΚαι στις δύο κυκλοφορίες, η σύνθεση της κολεκτίβας είναι: Τάσος Πέππας - τύμπανα, Γιάννης Γκέκης- μπάσο, Slower- modules soundscapes, Γιώργος Χριστόπουλος- κιθάρες, Τάκης Μάρκου - Κιθάρα Φωνή. Το καινοτόμο στοιχείο είναι πως για πρώτη φορά σε ελληνική μπάντα, στη σύνθεση περιλαμβάνεται ως μέλος ένας «κατασκευαστής» εικόνων. Ο Σπύρος Τσακίρης χρησιμοποιεί τις οπτικές τέχνες σαν μία ακόμη γλώσσα, πέραν της μουσικής, για ένα ολοκληρωμένο οπτικοακουστικό project.\n*Σε αυτούς τους ιστότοπους μπορείτε να κάνετε free download, το άλμπουμ -volume- . http://chewinggun.bandcamp.com/ https://soundcloud.com/chewing-gun http://www.reverbnation.com/chewinggun\n"Ζωντανή" η ΕΡΑ Χανίων\nΕπτά μήνες συμπληρώνονται σήμερα μετά την απόφαση της συγκυβέρνησης να κλείσει την ΕΡΤ, αλλά η ΕΡΑ Χανίων παραμένει ανοιχτή μέσα από τις προσπάθειες των ανθρώπων της, όπως επίσης συνεχίζουν τη λειτουργία τους η ΕΤ-3, αλλά και άλλοι περιφερειακοί σταθμοί.\nΜε αφορμή τη συμπλήρωση των επτά μηνών, οι «απολυμένοι - εργαζόμενοι της ΕΡΑ Χανίων» εξέδωσαν ανακοίνωση στην οποία, μεταξύ άλλων, επισημαίνουν ότι «από την πρώτη στιγμή μεγάλο κομμάτι της χανιώτικης και ρεθυμνιώτικης κοινωνίας στάθηκε δίπλα μας, στους απολυμένους - εργαζομένους της ΕΡΑ Χανίων. Πρωτοφανές το κύμα συμπαράστασης και αλληλεγγύης στους εργαζομένους που αποφάσισαν να κρατήσουν τη Δημόσια Ραδιοφωνία των Χανίων ζωντανή».\nΟι ίδιοι προσθέτουν: «Οι στιγμές που ζήσαμε και ζούμε επί 7 μήνες: συγκλονιστικές, μοναδικές, ανεπανάληπτες. Το ενδιαφέρον των πολιτών για το Δημόσιο Ραδιόφωνο εκδηλώνεται με συγκλονιστικό τρόπο. Η δικαίωση δε θα αργήσει. Είναι απαίτηση της κοινωνίας απέναντι στην αδικία. Ηδη οι Χανιώτες, όπως και οι υπόλοιποι χειμαζόμενοι Έλληνες, πληρώνουν από 1/1/2014 το ανταποδοτικό τέλος για μια τηλεόραση και ένα ραδιόφωνο που ουσιαστικά δεν υπάρχει! Από την άλλη πλευρά οι απλήρωτοι εργαζόμενοι της ελεύθερης ΕΡΤ καταφέρνουν επί 7 μήνες να λειτουργούν οι περιφερειακοί σταθμοί σε όλη τη χώρα. Διαδικτυακά και μέσω των περιφερειακών εκπέμπει το 1ο, το 2ο και το 3ο πρόγραμμα, η ΕΡΑ Θεσσαλονίκης, η ΕΤ3… Εμείς, οι εργαζόμενοι-απολυμένοι της ΕΡΑ Χανίων, που συνεχίζουμε τη δουλειά μας απλήρωτοι, απελευθερωμένοι και συγκλονισμένοι επί 7 συνεχείς μήνες, θα θέλαμε -με αφορμή αυτή τη νέα επέτειο- να ευχαριστήσουμε, πρώτα απ’ όλα τους αλληλέγγυους πολίτες - ακροατές που συμμετέχουν στον αγώνα μας με κάθε τρόπο. Προσφέροντας χρήματα από το υστέρημά τους, κουβαλώντας μας τρόφιμα. Με την καθημερινή τους παρουσία στις εγκαταστάσεις της ΕΡΑ Χανίων ή απλώς επιλέγοντας να παραμένουν συντονισμένοι στις συχνότητες μας, παρά τα όποια προβλήματα, εδώ και 7 μήνες. Εχουμε ακροατές σε διάφορες περιοχές της χώρας και σε όλο τον κόσμο μέσω του πομπού των μεσαίων στους 1512 χιλιοκύκλους και μέσω του διαδικτύου στην ηλεκτρονική διεύθυνση erahania.blogspot.gr, www.tuc.gr/478.html καθώς και σε διάφορα ιστολόγια αλληλέγγυων συμπολιτών μας».\nΚαταλήγοντας ευχαριστούν ιδιαιτέρως «τους καλλιτεχνικούς δημιουργούς του τόπου μας, που βρέθηκαν κοντά μας και πρόσφεραν εθελοντικά διασκέδαση και πολιτισμό στις εκδηλώσεις συμπαράστασης που πραγματοποιήθηκαν στην ΕΡΑ Χανίων» και συμπληρώνουν:\n«Συγκλονιστική είναι η συμμετοχή και η υποστήριξη από σχολεία των Χανίων. Ευχαριστούμε τους δεκάδες Χανιώτες μαθητές που έκαναν τις εκπομπές τους στην ΕΡΑ Χανίων καθώς και τους καθηγητές και τους γονείς τους που στήριξαν αυτή την πρωτοβουλία.\nΔεκάδες ακροατές, επίσης, από διάφορους κοινωνικούς χώρους έδωσαν και δίνουν το “παρών”, κάνοντας τις δικές τους εκπομπές στην ΕΡΑ Χανίων, εκφράζοντας με τον τρόπο αυτό εμπράκτως την αλληλεγγύη και τη στήριξή τους στην προσπάθεια των εργαζομένων.\nΠολλοί συμπολίτες μας επίσης προσέφεραν και προσφέρουν -ανώνυμα και αθόρυβα- εθελοντική εργασία και τεχνογνωσία, ώστε να είναι δυνατή η απρόσκοπτη μετάδοση 24ωρου προγράμματος, παρά τις δυσκολίες. Πολύτιμη και ανεκτίμητη και αυτή η προσφορά.\nΧωρίς όλους αυτούς τους ανθρώπους η προσπάθεια αυτοδιαχείρισης στην ΕΡΤ δεν θα είχε προχωρήσει και δεν θα ήμασταν στη θέση να υπερηφανευόμαστε για τους 7 μήνες της ανοιχτής ΕΡΤ!!\nΟλοι μαζί μπορούμε να κάνουμε θαύματα! Ολοι μαζί μπορούμε να ελπίζουμε σε μια κοινωνία και μια χώρα με περισσότερη δικαιοσύνη και ελευθερία! Σας ευχαριστούμε για όλα! Θα επανέλθουμε ευχαριστώντας σας όλους -έναν έναν- ξεχωριστά. Είμαστε ακόμα ζωντανοί και συνεχίζουμε! Θα νικήσουμε το μαύρο στην ΕΡΤ και στις ζωές μας».\n(Χανιώτικα νέα - 11/1/2014)\n•Το πλήρες κείμενο όπως δημοσιεύτηκε στο ιστολόγιο των εργαζομένων της ΕΡΑ Χανίων βρίσκεται στην ακόλουθη ηλεκτρονική διεύθυνση: http://erahania.blogspot.gr/2014/01/7.html\nΧημικά της Συρίας ανοιχτά της Κρήτης;\n•Το σημερινό ρεπορτάζ των "Χανιώτικων νέων" εδώ: http://www.haniotika-nea.gr/anastatosi-gia-ta-chimika/#.Us-0jpbKWUY.facebook\nΕπιασε το στόχο απορρόφησης η Κρήτη\nΗ Περιφέρεια Κρήτης έχει πιάσει ένα σημαντικό στόχο του ΕΣΠΑ, που αφορά την απορρόφηση 102,5 εκατ. ευρώ, όπως επίσης και την απορρόφηση 70 εκατ. ευρώ από εθνικούς πόρους, αποπληρώνοντας όλες τις οικονομικές εκκρεμότητες, κι έτσι «πέφτουν» χρήματα στην πραγματική οικονομία του νησιού.\nΑυτό επεσήμανε ο περιφερειάρχης Κρήτης Σταύρος Αρναουτάκης που συμμετείχε σε διαδοχικές συναντήσεις στην Περιφερειακή Ενότητα Λασιθίου, στον Αγιο Νικόλαο, με στόχο την προετοιμασία των έργων της νέας Προγραμματικής Περιόδου 2014-2020.\nΠρόσθεσε ότι για το 2014 η Περιφέρεια έχει προγραμματίσει να απορροφήσει περί τα 100 εκατ. ευρώ που προέρχονται από ευρωπαϊκούς πόρους, και άλλα 100 εκατ. ευρώ για το 2015. Επίσης, ο περιφερειάρχης είπε ότι το 2014 ξεκινά η υλοποίηση του νέου ΕΣΠΑ (2014-2020) και ο νέος προγραμματισμός στηρίζεται στους αναπτυξιακούς πυλώνες της Κρήτης που είναι ο πρωτογενής τομέας, ο τουρισμός, ο πολιτισμός, ο αγροδιατροφικός τομέας και η «έξυπνη εξειδίκευση».\nΓια τα έργα που υλοποιούνται στην Περιφερειακή Ενότητα Λασιθίου ο κ. Αρναουτάκης είπε ότι βρίσκονται σε εξέλιξη μια σειρά σημαντικών έργων. Σύντομα δημοπρατούνται δύο έργα συνολικού προϋπολογισμού 3 εκατ. ευρώ: Το ένα είναι η βελτίωση του δρόμου από Παχιά Αμμο προς τη Σητεία, και το δεύτερο η τοποθέτηση προστατευτικών στηθαίων ασφαλείας.\n(Ελευθεροτυπία - 9/1/2014)\n"Εφυγε" το 25άευρω, αλλά...\nΤο πρώτο αισιόδοξο μήνυμα του 2014 είναι η κατάργηση του «εισιτηρίου» των 25 ευρώ στα νοσοκομεία του ΕΣΥ. Η απόσυρση του συγκεκριμένου μέτρου αποτελεί νίκη των εργαζομένων, κάτω από τις πιέσεις των οποίων η κυβέρνηση αναγκάστηκε να το πάρει πίσω. Η επιβολή των 25 ευρώ για εισαγωγή στα νοσοκομεία ήταν έτσι κι αλλιώς ένα παράλογο μέτρο, το οποίο θα στερούσε την πρόσβαση στη δημόσια Υγεία σε περισσότερους πολίτες. Γιατί αυτή την εποχή δεν περισσεύουν από κανέναν όχι 25, αλλά ούτε πέντε ευρώ.\nΠροηγήθηκε η αντίδραση και του Πανελληνίου Ιατρικού Συλλόγου, που ζήτησε εκ νέου να καταργηθεί άμεσα η επιβολή των 25 ευρώ για εισαγωγή στα νοσοκομεία και του ενός ευρώ ανά συνταγή, προειδοποιώντας ότι «δημιουργούν όχι μόνο συνθήκες αδυναμίας πληρωμών, αλλά και κινδύνους για τη Δημόσια Υγεία». «Θεωρούμε ότι οι επιβαρύνσεις αυτές, μαζί και με τις άλλες μεγάλες συμμετοχές για την Υγεία με τις οποίες έχουν επιβαρυνθεί οι πολίτες, δημιουργούν όχι μόνο συνθήκες αδυναμίας πληρωμών, αλλά και κινδύνους για τη Δημόσια Υγεία, οι οποίοι θα προκύψουν από την εγκατάλειψη κάθε προσπάθειας για την αντιμετώπιση της υγείας των πολιτών», τονίζει ο Πανελλήνιος Ιατρικός Σύλλογος.\nΗ Ελλάδα μπορεί να επιστρέψει σε συνθήκες που θα επιτρέψουν την αξιοπρεπή διαβίωση όλων των κατοίκων της και για να γίνει αυτό απαιτείται αλλαγή πολιτικής. Αν κάτι από το παρελθόν επιβάλλεται να αλλάξει είναι οι ατομικιστικές αντιλήψεις και νοοτροπίες του «προσωπικού συμφέροντος» και των πελατειακών σχέσεων με πολιτικούς που συνετέλεσαν στο να φτάσουμε στη σημερινή τραγική κατάσταση. Αν κάτι ακόμα πρέπει να γίνει είναι η πραγματική κάθαρση στο πολιτικό προσωπικό της χώρας, ώστε όλοι όσοι τα «έφαγαν» να λογοδοτήσουν στον ελληνικό λαό.\nΟπως και να 'χει, όμως, η νέα χρονιά ξεκίνησε με αυτό το ευχάριστο γεγονός της απόσυρσης του μέτρου των 25 ευρώ.\nΟι μαζικές αντιδράσεις των εργαζομένων στην Υγεία και των ασθενών, που έφεραν αποτέλεσμα, έδειξαν ότι πράγματι χαμένοι είναι οι αγώνες που δεν γίνονται.\nΚαι το αύριο θα είναι καλύτερο μόνο μέσα από μια άλλη συνείδηση.\n(Ελευθεροτυπία - 10/1/2014)\nΜισός αιώνας προσφοράς από τα συσσίτια Σπλάντζιας\nΜισό αιώνα προσφοράς συμπλήρωσε το συσσίτιο της Σπλάντζιας, το οποίο συνεχίζει με αμείωτη ένταση τη φιλανθρωπική δραστηριότητά του. Μάλιστα, τον νέο χρόνο, όπως αναφέρει σε ανακοίνωσή του, προσφέρει φαγητό σε 300 άτομα και 120 οικογένειες.\nΤο συσσίτιο που έχει γίνει γνωστό σε όλη την Ελλάδα έχει τη στήριξη της τοπικής κοινωνίας καθώς επιτελεί εξαιρετικά σημαντικό έργο τόσες δεκαετίες και προπαντός στη σημερινή δύσκολη συγκυρία της οικονομικής κρίσης.\nΟ πρόεδρος του Δ.Σ. του Συλλόγου “Φιλόπτωχοι Αδελφοί – Φιλόπτωχο Συσσίτιο Σπλάντζιας” Μανώλης Καλλιγέρης εκφράζει τις ευχαριστίες του προς τους Χανιώτες «που στηρίζουν αδιάκοπα τώρα και πενήντα χρόνια τα συσσίτια Σπλάντζιας».\nΟ κ. Καλλιγέρης στο μήνυμά του επισημαίνει:\n«Σήμερα έκλεισαν τα 50 χρόνια λειτουργίας των συσσιτίων της Σπλάντζιας. Είναι γνωστό ότι δύο άνθρωποι, ο αείμνηστος ιερέας του Αγίου Νικολάου Σπλάντζιας Κωνσταντίνος Κοτρωνάκης και ο μηχανικός Μανώλης Μαριακάκης ξεκίνησαν πριν 50 χρόνια να οργανώσουν τα πρώτα συσσίτια στην πόλη μας. Αργότερα ο ιερέας Κοτρωνάκης αναχώρησε για Αθήνα και την εκκλησία ανέλαβε ο ιερέας Νικόλαος Σπανουδάκης. Μετά τον θάνατο του Σπανουδάκη ανέλαβε ο ιερέας Στέφανος Μαυρεδάκης. Συνεργάστηκε όλο το Διοικητικό Συμβούλιο των συσσιτίων με τον τότε μητροπολίτη μακαριστό Νικηφόρο και επίσης με τον μακαριστό μητροπολίτη Γαλανάκη. Τα συσσίτια τότε είχαν πολύ μικρό αριθμό συσσιτούντων. Βοηθούσαν φτωχούς, αρρώστους και φυλακισμένους. Έστειλαν στον αρχιεπίσκοπο Αλβανίας χρήματα και ρουχισμό, βοήθησαν στο Βελιγράδι με εφόδια και στην πυρκαγιά της Ολυμπίας έστειλαν εφόδια και 4.000 δραχμές. Με τον αείμνηστο γιατρό Κωστή Νικηφοράκη οργάνωσαν τα ιατρεία και την παιδική βιβλιοθήκη. Η διοίκηση τότε κατόρθωσε να βρει αρκετούς ευεργέτες οι οποίοι βοήθησαν στην κατασκευή του κτηρίου που στεγάζει σήμερα τα συσσίτια και τα ιατρεία. Το οικόπεδο ο έδωσε ο αείμνηστος παλιός Χανιώτης Δημήτριος Τσάκλας και βοήθησαν στο έργο οι ευεργέτες Σταύρος Νιάρχος, Ματθαίος Κατσούλης, η κοινωνική πρόνοια Χανίων, το Παγκόσμιο Συμβούλιο Εκκλησιών, ο Δήμος Χανίων και η Παγκρήτια Ενωση Αμερικής».\nΟ κ. Καλλιγέρης προσθέτει ότι «από τον νέο χρόνο τα συσσίτια θα λειτουργούν όλη την εβδομάδα, συμπεριλαμβανομένης της Κυριακής, προσφέροντας φαγητό σε 300 άτομα και σε 120 οικογένειες. Η βιβλιοθήκη λειτουργεί καθημερινά και τα οδοντιατρεία που βρίσκονται άνωθεν του συσσιτίου λειτουργούν 2 φορές την εβδομάδα.\nΘέλουμε να ευχαριστήσουμε από καρδιάς τον χανιώτικο λαό που τόσα χρόνια στέκεται αρωγός στο έργο μας προσφέροντας βοήθεια που τόσο έχομε ανάγκη».\nΣημαντικό έργο επιτελεί αδιάκοπα και το συσσίτιο της Ενορίας Κατσιφαριανών.\nΜάλιστα, όπως αναφέρει σε χθεσινή ανακοίνωσή της η Δημοκρατική Πατριωτική Κίνηση Χανίων, στις 28 Δεκεμβρίου, στο κατάμεστο κέντρο “Δήμητρα”, στο Πρόβαρμα Αποκορώνου, πραγματοποιήθηκε μια πολύ πετυχημένη συνεστίαση για την ενίσχυση του συσσιτίου Αγίου Γεωργίου Κατσιφαριανών.\nΣτην ανακοίνωση τονίζεται ότι «οι συμπολίτες μας με την παρουσία τους και με τον οποιονδήποτε άλλο τρόπο συμβολή τους στην επιτυχία της εκδήλωσης, απέδειξαν έμπρακτα πως παρά τις όποιες αντιξοότητες, ξέρουν να στέκονται αλληλέγγυοι στον ανθρώπινο πόνο. Ένα μεγάλο ευχαριστώ σε όλους αυτούς, στην Ενορία Αγίου Γεωργίου πάντα άξια και με την ευχή, πολύ σύντομα το μαύρο πέπλο της δυστυχίας να εξαφανιστεί από τούτη τη χώρα, με συνέπεια τα συσσίτια να μην έχουν πια λόγο ύπαρξης».\n(Χανιώτικα νέα - 6/1/2014)\nΜήνυμα ανθρωπιάς στέλνουν για άλλη μια φορά τα συσσίτια της Σπλάντζιας τα οποία συμπληρώνουν μισό αιώνα προσφοράς!\nΟυτε στιγμή δεν έχουν σταματήσει τα -γνωστά σε όλη την επικράτεια- συσσίτια της Σπλάντζιας τα οποία διευρύνουν συνεχώς τις δραστηριότητές τους καθώς στη σημερινή εποχή οι ανάγκες είναι πολύ μεγαλύτερες.\nΟπως σημείωσε σε χθεσινό μήνυμά του ο κ. Καλλιγέρης «σήμερα έκλεισαν τα 50 χρόνια λειτουργίας των συσσιτίων της Σπλάντζιας. Είναι γνωστό ότι δύο άνθρωποι, ο αείμνηστος ιερέας του Αγίου Νικολάου Σπλάντζιας Κωνσταντίνος Κοτρωνάκης και ο μηχανικός Μανώλης Μαριακάκης ξεκίνησαν πριν 50 χρόνια να οργανώσουν τα πρώτα συσσίτια στην πόλη μας».\nΟ ίδιος κάνει ιδιαίτερη αναφορά και στον αείμνηστο γιατρό Κωστή Νικηφοράκη με τον οποίο ο σύλλογος των συσσιτίων οργάνωσε τα ιατρεία και την παιδική βιβλιοθήκη, για να πρόσθεσε ότι φέτος τα συσσίτια θα λειτουργούν όλη την εβδομάδα συμπεριλαμβανομένης της Κυριακής προσφέροντας φαγητό σε 300 άτομα και σε 120 οικογένειες. Στη σημερινή εποχή τόσο τα συσσίτια αυτά όσο και τα υπόλοιπα που έχουν αναπτυχθεί από συλλόγους, κινήματα, φορείς αλλά και ενορίες, όπως των Κατσιφαριανών, επιτελούν επίσης εξαιρετικά σημαντικό έργο καθώς στηρίζουν ανθρώπους που έχουν ανάγκη. Ολες αυτές οι δραστηριότητες, στέλνουν ένα δυνατό μήνυμα αλληλεγγύης.\nΕτικέτες Κοινωνία, Σχόλια\nΕρευνα του ΙΤΕ για νέα αντιβιοτικά\nΣΥΝΕΝΤΕΥΞΗ στον ΓΙΑΝΝΗ ΛΥΒΙΑΚΗ\nΣτην κατανόηση του βιολογικού μηχανισμού, με τον οποίο τα κύτταρα ρυθμίζουν τη λειτουργία των πρωτεϊνών τους, οδηγεί πρωτοποριακή έρευνα που πραγματοποιείται στο Ινστιτούτο Μοριακής Βιολογίας και Βιοτεχνολογίας του Ιδρύματος Τεχνολογίας Ερευνας (ΙΤΕ) του Πανεπιστημίου Κρήτης και η οποία ανοίγει το δρόμο για τη δημιουργία νέων αντιβιοτικών. Η έρευνα διεξάγεται από την ομάδα του καθηγητή Τάσου Οικονόμου στο Τμήμα Δομής - Λειτουργίας Πρωτεϊνών του Ινστιτούτου Μοριακής Βιολογίας και Βιοτεχνολογίας του ΙΤΕ. Ο τρόπος με τον οποίο τα κύτταρα ρυθμίζουν την κυκλοφορία των πρωτεϊνών τους (μία διαδικασία απαραίτητη για τη ζωή) είναι ένα βασικό πρόβλημα στη βιολογία. Τα αποτελέσματα της έρευνας που παρουσιάστηκαν στην πρόσφατη έκδοση του «Molecular Cell», ενός από τα εγκυρότερα διεθνή επιστημονικά περιοδικά, αποκαλύπτουν τις εσωτερικές λειτουργίες μιας νανομηχανής που μεσολαβεί ώστε οι πρωτεΐνες-μετανάστες του κυττάρου να εκκριθούν. Στην ανακοίνωση του ΙΤΕ αναφέρεται ότι «η ανακάλυψη αυτού του συναρπαστικού βιολογικού μηχανισμού αναμένεται να βοηθήσει στις προσπάθειες δημιουργίας νέων αντιβιοτικών που στοχεύουν συγκεκριμένα το βακτηριακό μονοπάτι έκκρισης πρωτεϊνών. Επιπλέον, μας προσφέρει τη δυνατότητα να βελτιστοποιήσουμε με ορθολογικό τρόπο τη βιοτεχνολογική παραγωγή ανθρώπινων βιοφαρμακευτικών».\nΣε συνέντευξή του ο καθηγητής Τάσος Οικονόμου μάς εξηγεί τα βραχυπρόθεσμα και μακροπρόθεσμα οφέλη από τη νέα ανακάλυψη του ΙΤΕ:\n* Εξηγήστε μας την ανακάλυψή σας σχετικά με τη λειτουργία των πρωτεϊνών.\n- Ενώ όλες οι πρωτεΐνες φτιάχνονται από τα κύτταρα στο εσωτερικό τους, πολλές από αυτές, σχεδόν οι μισές, για λειτουργικούς λόγους μεταναστεύουν στο εξωτερικό του κυττάρου. Η δουλειά μας εστιάζεται στο να αποκαλύψει τους μηχανισμούς με τους οποίους τα καταφέρνει το κύτταρο να στείλει τις πρωτεΐνες του εκεί που πρέπει με επιτυχία και πιστότητα. Τα τελευταία χρόνια έχουμε ανακαλύψει μία σειρά από μικροσκοπικές μηχανές και διαύλους που συνεργάζονται για να γίνει η διαδικασία αυτή πετυχημένα.\n* Με απλά λόγια, πώς ακριβώς λειτουργεί αυτός ο βιολογικός μηχανισμός;\n- Στην πρόσφατη εργασία στο «Molecular Cell», βρήκαμε πως ο νανοκινητήρας του μονοπατιού της έκκρισης πρωτεϊνών κινείται με απρόσμενους, λεπτεπίλεπτους τρόπους. Αποτελείται από δύο μηχανικά μέρη που μοιάζουν με πιστόνια. Ο τρόπος που κινούνται τα εξαρτήματα αυτά μάς κάνει να καταλαβαίνουμε για πρώτη φορά πώς τέτοιες μηχανικές κινήσεις μπορεί να ωθούν τις εκκριτικές πρωτεΐνες στο να βγουν διά μέσου μεμβρανικών διαύλων προς τον έξω κόσμο.\n* Σε τι μπορεί να συμβάλει αυτή η ανακάλυψη;\n- Θεμελιώδες αποτέλεσμα της βασικής έρευνας, που απορρέει από ανόθευτη ανθρώπινη περιέργεια, είναι η πιο βαθιά κατανόηση του φυσικού κόσμου. Καταλαβαίνοντας τους θεμελιώδεις νόμους μπορεί κανείς να σκεφτεί τρόπους να τους πάρει με το μέρος του, μέσω ανακαλύψεων που βελτιώνουν τη ζωή μας. Προσπαθούμε να διερευνήσουμε δύο κεντρικές διαδικασίες με πιθανό εμπορικό ενδιαφέρον. Στη μία χρησιμοποιούμε μη παθογόνα βακτήρια σαν μικροσκοπικά εργοστάσια και τους ζητάμε να παράγουν για μας ανθρώπινες πρωτεΐνες. Αυτές μπορούν να χρησιμοποιηθούν σαν βιοφαρμακευτικά. Ενας γρήγορος και οικονομικός τρόπος τέτοιας παραγωγής είναι το βακτήριο, καθώς τις παράγει, να τις εκκρίνει κιόλας στο περιβάλλον ως θρεπτικό μέσο. Με τον τρόπο αυτό είναι απλούστερη η συγκομιδή της βιοφαρμακευτικής πρωτεΐνης.\nΗ δεύτερη οδός εκμετάλλευσης της βασικής γνώσης που παράγουμε είναι στην ανάπτυξη νέων αντιβιοτικών. Η αυξανόμενη αντίσταση των παθογόνων βακτηρίων στα αντιβιοτικά και η έλλειψη ενδιαφέροντος των φαρμακευτικών εταιρειών σε νέες επενδύσεις προς την ανακάλυψη νέων αντιβιοτικών έχει κάνει την κατάσταση εξαιρετικά επικίνδυνη. Αρρώστιες που είχαμε ξεχάσει, όπως η φυματίωση, επανέρχονται ακόμη και στο δυτικό κόσμο.\nΚαι στις δύο εφαρμογές συνεργαζόμαστε με μεγάλες φαρμακευτικές εταιρείες.\n* Τα αντιβιοτικά, που μπορεί να ανακαλυφθούν, ποιες παθήσεις του ανθρώπου αφορούν;\n- Η βασική μας προσπάθεια είναι για τα λεγόμενα ευρέος φάσματος αντιβιοτικά, τα οποία θα στοχεύουν διαφορετικά βακτήρια και επομένως πολλές πιθανές λοιμώξεις. Τελευταία όμως γίνονται και εστιασμένες προσπάθειες για πιο στοχευμένα αντιβιοτικά, που σχεδιάζεται να χρησιμοποιηθούν σε συνδυαστικές θεραπείες μαζί με άλλους παράγοντες, για την καταπολέμηση συγκεκριμένων παθογόνων βακτηρίων.\n* Ποιοι είναι οι στόχοι σας για το μέλλον;\n- Συνεχίζουμε την προσπάθειά μας στην καλύτερη κατανόηση των βασικών μηχανισμών της έκκρισης και κυκλοφορίας των πρωτεϊνών. Για το σκοπό αυτό εισάγουμε συνεχώς καινούργιες πειραματικές μεθοδολογίες στη δουλειά μας και προσπαθούμε να σκεφτούμε το ερώτημα που μας απασχολεί από διαφορετικές οπτικές γωνίες.\nΠαράλληλα, εκμεταλλευόμαστε στο έπακρο κάθε δυνατότητα να επεκτείνουμε την εφαρμογή των μικρών μας ανακαλύψεων. Για να τα καταφέρουμε, προσπαθούμε να παραμείνουμε εστιασμένοι στο αγαπημένο μας πρόβλημα. Η ερευνητική διαδικασία έχει πολλά κοινά με τη διαδικασία της καλλιτεχνικής δημιουργίας αλλά και της μοναστικής ζωής και χρειάζεται συστηματική και επίμονη προσπάθεια. Εξ ανάγκης, λόγω της απαιτούμενης τεχνολογικής υποστήριξης και του απαιτούμενου ανθρώπινου δυναμικού, χρειάζεται επίσης συστηματική οικονομική στήριξη.\nΔυστυχώς, οι τελευταίες εξελίξεις στην Ελλάδα δεν μας βοηθούν στο να παραμένουμε εστιασμένοι και ανταγωνιστικοί με τις εξελίξεις στον υπόλοιπο κόσμο. Δουλεύοντας στο ΙΤΕ, το κορυφαίο ερευνητικό ίδρυμα στην Ελλάδα, η ματιά μας είναι πάντα εξωστρεφής, επιδιώκοντας να συνεισφέρουμε στη διεθνή επιστημονική προσπάθεια. Ελπίζω να μπορέσουμε να συνεχίσουμε τη δουλειά μας στο μέλλον επί ελληνικού εδάφους.\n(Κυριακάτικη Ελευθεροτυπία - 4/1/2014)\nΤο ΙΤΕ φωτίζει το μηχανισμό μυϊκής ανάπλασης\n“Φως” στον μηχανισμό αναγέννησης του σώματος πολλών οργανισμών, όπως καβούρια και χταπόδια, μετά από σοβαρό τραυματισμό, ρίχνει πρωτοποριακή έρευνα που διεξάγεται στο Ιδρυμα Τεχνολογίας Ερευνας (Ι.Τ.Ε.).\nΗδη έγιναν πειράματα στο πόδι ενός μικρού γαριδοειδούς που έδειξαν ότι οι μύες του αναγεννημένου ποδιού προέρχονται από κύτταρα που ενδέχεται να παίζουν σημαντικό ρόλο σε μυικές παθήσεις στον άνθρωπο.\nΤα πρώτα αποτελέσματα δημοσιεύτηκαν χθες στο διεθνές επιστημονικό περιοδικό “Science” καθώς η ερευνητική ομάδα του Μιχάλη Αβέρωφ, στο Ινστιτούτο Μοριακής Βιολογίας και Βιοτεχνολογίας (Ι.Μ.Β.Β.) του Ι.Τ.Ε., έκανε ένα βήμα προς την κατανόηση αυτού του φαινομένου μελετώντας την αναγέννηση των ποδιών στο μικρό γαριδοειδές Parhyale hawaiensis.\nΟπως αναφέρεται σε ανακοίνωση του Ι.Τ.Ε., ο Νίκος Κωνσταντινίδης, διδακτορικός φοιτητής στο Ι.Μ.Β.Β. και στο Τμήμα Ιατρικής του Πανεπιστημίου Κρήτης, περιέγραψε για πρώτη φορά τη διαδικασία της αναγέννησης στον Parhyale, χρησιμοποιώντας γενετικά εργαλεία που αναπτύχθηκαν πρόσφατα στο Ι.Μ.Β.Β. Χαρτογράφησε την προέλευση των κυττάρων που θα σχηματίσουν το αναγεννημένο πόδι και στη συνέχεια συνέκρινε τα αποτέλεσματά του με αντίστοιχες μελέτες που έχουν γίνει σε άλλους οργανισμούς, αποκαλύπτοντας σημαντικές ομοιότητες στην κυτταρική βάση της αναγέννησης ανάμεσα στον Parhyale και στα σπονδυλωτά ζώα. Ειδικότερα, οι Κωνσταντινίδης και Αβέρωφ ανακάλυψαν ότι οι μύες του αναγεννημένου ποδιού προέρχονται από κύτταρα που μοιάζουν με τα μυικά δορυφορικά κύτταρα (muscle satellite cells) που χρησιμοποιούν τα σπονδυλωτά για την επιδιόρθωση και την αναγέννηση των μυών. Τα κύτταρα αυτά ενδέχεται επίσης να παίζουν σημαντικό ρόλο σε μυικές παθήσεις στον άνθρωπο. Τα αποτελέσματα της έρευνας στηρίζουν την υπόθεση ότι η αναγέννηση των μυών έχει παρόμοια κυτταρική βάση και κοινή εξελικτική προέλευση σε όλα τα ζώα. Ταυτόχρονα, αναδεικνύει την αξία παρόμοιων προσεγγίσεων σε διάφορετικούς οργανισμούς, με στόχο τη βαθύτερη κατανόηση του φαινομένου της αναγέννησης.\nΗ έρευνα πραγματοποιήθηκε στο Ι.Μ.Β.Β., στο Ηράκλειο Κρήτης καθώς και στο Ινστιτούτο Λειτουργικής Γονιδιωματικής (IGFL) στη Λυόν της Γαλλίας. Χρηματοδοτήθηκε από το πρόγραμμα υποτροφιών “Ηράκλειτος ΙΙ” (Ε.Σ.Π.Α., Υπουργείο Παιδείας και Ευρωπαϊκό Κοινωνικό Ταμείο) και από τον Εθνικό Οργανισμό Έρευνας της Γαλλίας (ANR)».\nΟπως εξηγεί το Ι.Τ.Ε. στην ανακοίνωσή του σχετικά με την έρευνα για τους μηχανισμούς της αναγέννησης στο Ινστιτούτο Μοριακής Βιολογίας και Βιοτεχνολογίας, «πολλοί οργανισμοί, όπως τα καβούρια, τα χταπόδια και οι σαλαμάνδρες, έχουν την ικανότητα να αναγεννούν μέρη του σώματός τους μετά από σοβαρό τραυματισμό. Όπως σε ένα αυτοκίνητο μπορούμε να αντικαταστήσουμε ένα σπασμένο εξάρτημα με ένα νέο, σε αυτά τα ζώα ο ακρωτηριασμός ενός ποδιού αντιμετωπίζεται με την ανάπτυξη ενός νέου ποδιού που έχει την ίδια μορφή και λειτουργία με το παλιό. Ωστόσο, σε αντίθεση με την περίπτωση του αυτοκινήτου, τα ζώα φτιάχνουν το μέλος που έχει χαθεί σταδιακά από την αρχή (δεν έχουν ήδη έτοιμα ανταλλακτικά) και το κάνουν συνεχίζοντας κανονικά τη ζωή τους (δεν τη διακόπτουν για να μπουν στο συνεργείο).\nH ικανότητα αναγέννησης έχει διεγείρει την περιέργεια και τη φαντασία του ανθρώπου από την αρχαιότητα μέχρι σήμερα, από τους αρχαίους μύθους (π.χ. αναγέννηση της Λερναίας Ύδρας) μέχρι τη σύγχρονη επιστήμη (αναγεννητική βιολογία και ιατρική). Ωστόσο, πολλά βασικά ερωτήματα σχετικά με τον μηχανισμό της αναγέννησης παραμένουν ακόμη ανοιχτά. Από πού προέρχονται τα κύτταρα (η επιδερμίδα, τα νεύρα, οι μύες) που θα αποτελέσουν το νέο όργανο; Πώς γνωρίζουν τα κύτταρα αυτά ποια είναι η νέα δομή που θα πρέπει να σχηματίσουν; Και πώς συνεργάζονται μεταξύ τους ώστε να σχηματίσουν ένα νέο, τέλειο και λειτουργικό όργανο; Επίσης, γιατί κάποια ζώα έχουν τόσο ανεπτυγμένη ικανότητα αναγέννησης, ενώ κάποια άλλα -ανάμεσά τους ο άνθρωπος- τόσο περιορισμένη; Υπάρχουν κοινοί μηχανισμοί αναγέννησης σε διαφορετικά είδη;».\nΗ έρευνα που δημοσιεύεται στο “Science” από την ερευνητική ομάδα του Μιχάλη Αβέρωφ κάνει ένα βήμα προς την κατανόηση αυτού του φαινομένου.\nΗ ιστοσελίδα της ερευνητικής Ομάδας είναι: www.averof-lab.org\n(Χανιώτικα νέα - Ελευθεροτυπία - 3/1/2014)\nΗ Ελλάδα καλωσόρισε το 2014 με βεγγαλικά, χορούς, μουσικές και γλέντια. Δίπλα σε μια άλλη Ελλάδα, αυτή των φτωχών, των άπορων, των άστεγων. Των ανθρώπων που από τη μια μέρα στην άλλη έχασαν ό,τι είχαν και βρέθηκαν στον δρόμο.\nΟ πρωθυπουργός στο πρωτοχρονιάτικο διάγγελμά του ανέφερε ότι άρχισε η αντιστροφή του κλίματος.\n«Το 2014 η Ελλάδα θα βγει ξανά στις αγορές, θα γίνει μια κανονική χώρα, το χρέος θα ανακηρυχθεί και επίσημα βιώσιμο, χωρίς νέα μνημόνια. Το 2014 θα βγούμε από το μνημόνιο», είπε.\nΔεν είπε, ωστόσο, ο κ. Σαμαράς, αν και πότε θα σταματήσουν τα χαράτσια. Δεν είπε ο πρωθυπουργός, αν και πότε θα καταργηθεί ο φόρος στο πετρέλαιο θέρμανσης που έχει οδηγήσει τα νοικοκυριά σε απόγνωση. Ούτε ανέφερε, αν και πότε θα επανέλθουν οι μισθοί σε επίπεδα που να επιτρέπουν μια αξιοπρεπή ζωή.\nΟσο θα συνεχίζεται η μνημονιακή οικονομική πολιτική τόσο θα διαλύεται η λεγόμενη “μεσαία” τάξη και θα αυξάνονται οι νεόπτωχοι. Οσο αυτή η ανισότητα δεν θα σταματήσει τόσο το ίδιο το πολιτικό σύστημα θα διακυβεύει την ύπαρξή του.\nΤο 2014 ας γίνουμε, ωστόσο, πιο σοφοί. Ας κάνουμε εμείς οι πολίτες κριτική, μα και αυτοκριτική, για λανθασμένες επιλογές του παρελθόντος. Κι ας βαδίσουμε περισσότερο προς το “εμείς” γιατί, δυστυχώς, σε ένα μεγάλο ποσοστό παραμένουμε στο “εγώ”.\nΑς διατηρήσουμε αλληλεγγύη και ανθρωπιά με κριτική ματιά προς πάσαν, μικρή και μεγάλη εξουσία, με αγάπη προς τον συνάνθρωπο και με σεβασμό στη γνώμη του άλλου, χωρίς δόγματα και παρωπίδες. Με πάθος για δικαιοσύνη και ελευθερία. Και ας κάνουμε μέσα μας την πιο μεγάλη επανάσταση. Γιατί όπως έλεγε και ο Μάνος Χατζιδάκις, «όλες οι επαναστάσεις καταλήγουν στην κατάκτηση της ανεγκέφαλης Κυρίας. Της Εξουσίας. Αυτή η κατάκτηση, ως γνωστόν, δημιουργεί Δίκαιον, μακράν των ονειρικών στόχων μιας επανάστασης. Οι άνθρωποι που προκύπτουν από μία επανάσταση, περιέχουν τα ίδια συστατικά με τους αποχωρήσαντες ή τους ηττηθέντες (…). Χρειάζεται ισχυρή παιδεία για ν’ ανθέξει κανείς στην έννοια της Εξουσίας και της επιτυχίας».\nΑς ελπίσουμε σε μια κοινωνία, πιο συλλογική, δημοκρατική και ελεύθερη. Για ένα άλλο μέλλον…\nΣυλλογή περιβαλλοντικών δεδομένων στον εθνικό δρυμό της Σαμαριάς\nΕνα νέο πρόγραμμα συλλογής περιβαλλοντικών δεδομένων με χρήση κινητών συσκευών που συντελεί στη διαχείριση των αποθεμάτων της βιόσφαιρας είναι πιθανόν να εφαρμοστεί στον εθνικό δρυμό της Σαμαριάς.\nΟπως αναφέρεται στην ετήσια έκθεση του 2013 που παρουσιάστηκε χθες, «ο εθνικός δρυμός Λευκών Ορέων καλωσορίζει οποιαδήποτε προσπάθεια διεπιστημονικής συνεργασίας ή καινοτομίας για μία ολιστική διαχείριση των προστατευόμενων περιοχών του. Μία αντιπροσωπία του Cobweb Research Project επισκέφτηκε τον Οκτώβριο του 2013 τον εθνικό δρυμό Λευκών Ορέων. Πραγματοποιήθηκε μία εκτενής συζήτηση για πιθανές εφαρμογές του προγράμματος στο εθνικό πάρκο Λευκών Ορέων. Το Cobweb Research Project φέρνει σε επαφή εμπειρογνώμονες από 13 εταίρους και 5 χώρες. Το βασικό πλαίσιο για το έργο είναι το παγκόσμιο σύστημα γεωεπισκόπησης (GEOSS) και το παγκόσμιο Δίκτυο της UNESCO της βιόσφαιρας (WNBR). Επικεντρώνεται στα αποθέματα βιόσφαιρας στην Ουαλία, τη Γερμανία και την Ελλάδα, και ο κύριος στόχος είναι να δημιουργηθεί ένα περιβάλλον – πλατφόρμα δοκιμών, που θα επιτρέψει στους πολίτες που ζουν μέσα στα αποθέματα της βιόσφαιρας να συλλέγουν περιβαλλοντικά δεδομένα με τη χρήση κινητών συσκευών και στη συνέχεια να χρησιμοποιηθούν οι πληροφορίες αυτές στη διαχείριση αποθεμάτων της βιόσφαιρας».\nΣΥΝΑΝΤΗΣΗ ΓΙΑ ΤΗΝ ΑΜΠΕΛΙΤΣΙΑ\nΣτον απολογισμό του 2013 αναφέρεται επίσης ότι τον Σεπτέμβριο 2013 πραγματοποιήθηκε συνάντηση στον χώρο του Συνεδριακού Κέντρου του Μ.Α.Ι.Χ. με θέμα μελέτες και δράσεις προστασίας για την Αμπελιτσιά (Zelkova abelicea) απειλούμενου ενδημικού της Κρήτης.\nΣ’ άλλο σημείο της έκθεσης επισημαίνεται ότι η διεύθυνση δασών Χανίων και ο φορέας διαχείρισης του εθνικού δρυμού Λευκών Ορέων πραγματοποίησε για τρίτη συνεχόμενη χρονιά προγραμματισμένες συναντήσεις για προγράμματα περιβαλλοντικής εκπαίδευσης όσον αφορά το φυσικό περιβάλλον, την πανίδα, τη χλωρίδα και τα ιδιαίτερα χαρακτηριστικά της προστατευόμενης περιοχής.\nΟι δύο αυτές υπηρεσίες συμμετέχουν σαν εξωτερικοί ειδικοί συνεργάτες στο πρόγραμμα “SylvaMED”, ένα ευρωπαϊκό εδαφικό πρόγραμμα συνεργασίας, τμήμα του διεθνούς προγράμματος MED, σκοπός του οποίου είναι να διευκολύνει την πρωτοποριακή ενσωμάτωση των δασικών περιβαλλοντικών υπηρεσιών στις τοπικές πολιτικές. Το πρόγραμμα οργανώνεται στα Χανιά από το Μεσογειακό Αγρονομικό Ινστιτούτο Χανίων (MAICH) και η πιλοτική δράση στο δάσος της Ανώπολης/ Αγίου Ιωάννου επικεντρώνεται στις υπηρεσίες αναψυχής που μπορεί να παρέχει το δάσος στους τελικούς χρήστες.\nΕΤΗΣΙΩΣ 213.752 ΕΠΙΣΚΕΠΤΕΣ\nΣτην ετήσια αναφορά του 2013 για τον εθνικό δρυμό επισημαίνεται ότι ο μέσος όρος του αριθμού των επισκεπτών από το 1981 μέχρι το 2011 είναι περίπου 213.752 επισκέπτες ανά χρόνο. Παρά τη σχετικά μικρή αύξηση των επισκεπτών φέτος, παρατηρείται μία σταθερά φθίνουσα τάση τα τελευταία χρόνια. Αντικατοπτρίζει τη σταθεροποιητική τάση μετά το μέγιστο που παρατηρήθηκε τη δεκαετία του ’90. Αλλη εξήγηση μπορεί να είναι η οικονομική κρίση στην Ευρώπη και κυρίως στην Ελλάδα. Αυτό είναι προφανές ειδικά σε σχέση με τον αριθμό των επισκεπτών κατά τους μήνες Αύγουστο και Σεπτέμβριο. Το άνοιγμα στο κοινό άλλων κοντινών και μικρότερων φαραγγιών (Αγίας Ειρήνης, κ.λπ.) έχει ωθήσει επίσης, αρκετούς επισκέπτες προς άλλες, μικρότερες και ευκολότερες διαδρομές.\nΟι περισσότεροι επισκέπτες προτιμούν εμφανώς τη βόρεια είσοδο του εθνικού δρυμού (Ξυλόσκαλο) σε σχέση με τη νότια είσοδο (Αγία Ρουμέλη) εξαιτίας κυρίως της μεγάλης δυσκολίας της ανάβασης από τα νότια προς τα βόρεια.\nΤο φαράγγι φέτος δέχθηκε επισκέπτες για 191 μέρες. Ο αριθμός των επισκεπτών που εισήλθαν από τη βόρεια είσοδο στο Ξυλόσκαλο ήταν 117.661, ενώ από την Αγία Ρουμέλη ήταν 17.518, πράγμα που δείχνει ότι ο ημερήσιος μέσος όρος ήταν 665 επισκέπτες από το Ξυλόσκαλο και 92 επισκέπτες από την Αγία Ρουμέλη.\nΗ κατανομή που αναφέρθηκε παραπάνω σε σχέση με το πλήθος των επισκεπτών ανά μήνα ισχύει γι’ αυτούς που επιλέγουν τη βόρεια είσοδο (από Ξυλόσκαλο).\nΟ εθνικός δρυμός ήταν ανοιχτός για 191 μέρες και ο μέσος όρος επισκεπτών ανά μέρα ήταν 708 άτομα. Χαμηλότεροι αριθμοί παρατηρήθηκαν τις ημέρες Δευτέρα και Παρασκευή (535 και 583 επισκέπτες ανά ημέρα, αντίστοιχα), ενώ ο αριθμός μεγιστοποιείται τις ημέρες Κυριακή, Τρίτη, Τετάρτη και Πέμπτη (861, 767, 912 και 741 επισκέπτες ανά μέρα, αντίστοιχα).\nΙδιαίτερη αναφορά γίνεται στην επιστημονική έρευνα για την περασμένη χρονιά και μεταξύ άλλων επισημαίνεται:\n• Πραγματοποιήθηκε ερευνητικό πρόγραμμα που χρηματοδοτήθηκε από τον ΕΛΚΕ του Πολυτεχνείου Κρήτης με τίτλο “Αξιολόγηση των δυνατοτήτων ανάκτησης των παραδοσιακών οικισμών, Σαμαριά και Κάτω Χωριό, διερεύνηση των δυνατοτήτων προστασίας τους βάσει αρχών αειφορίας, συμμετοχικού, βιοκλιματικού και περιβαλλοντικού σχεδιασμού”.\n• Ομάδα Γάλλων επιστημόνων διεξήγαγε έρευνα σχετικά με τη συλλογή και την ανάλυση δειγμάτων οστών και δοντιών από νεκρούς Κρητικούς Αιγάγρους (Capra aegagrus cretica).\n• Το Μουσείο Φυσικής Ιστορίας Κρήτης σε συνεργασία με το I.T.C. (Τμήμα επιστήμης Γεωπληροφορικής και παρατήρησης γης) του Πανεπιστημίου του Twente και ο φορέας διαχείρισης του Εθνικού Δρυμού, τοποθέτησαν ραδιοπομπούς σε τρείς κρητικούς Αιγάγρους (Capra aegagrus cretica) με στόχο την παρακολούθηση του είδους.\n• Ο φορέας διαχείρισης του εθνικού δρυμού στο πλαίσιο του προγράμματος “Προστασία και διατήρηση της βιοποικιλότητας στον Εθνικό Δρυμό της Σαμαριάς”, που χρηματοδοτείται από το Ε.Σ.Π.Α. 2007 – 2013, έχει ήδη ξεκινήσει και σύντομα θα αναπτύξει ακόμη περισσότερα προγράμματα παρακολούθησης της χλωρίδας (περίπου 30 είδη), της πανίδας (από ασπόνδυλα μέχρι θηλαστικά, θαλάσσια και χερσαία), των πτηνών (περίπου 118 είδη) και οικοτόπων (18 είδη οικοτόπων) στην ευρύτερη περιοχή των Λευκών Ορέων και στην περιοχή Natura με κωδικό “GR 4340008 – Λευκά Ορη”.\n• Η διεύθυνση δασών Χανίων έχει ξεκινήσει και σύντομα θα ολοκληρώσει και θα παραδώσει μία ολιστική μελέτη σχετικά με την πυροπροστασία του εθνικού δρυμού. Η μελέτη προτείνει σχέδια, μέτρα και δράσεις για την επαρκή πυροπροστασία του δρυμού.\n• Η πρώην Νομαρχιακή Αυτοδιοίκηση Χανίων εγκατέστησε ένα σύστημα κλειστού κυκλώματος παρακολούθησης -που περιλαμβάνει 5 σημεία λήψης- που μεταδίδει δεδομένα στα κεντρικά γραφεία της πρώην Νομαρχιακής Αυτοδιοίκησης Χανίων. Το πρόγραμμα χρηματοδοτήθηκε από το Κοινοτικό Πλαίσιο Στήριξης “Κοινωνία της πληροφορίας, 2000 – 2006” (80% ευρωπαϊκή συμμετοχή, 20% εθνική συμμετοχή).\nΑκόμα, σημειώνεται μεταξύ άλλων ότι ο φορέας διαχείρισης του εθνικού δρυμού έχει ζητήσει επίσημα από το υπουργείο Περιβάλλοντος, Ενέργειας και Κλιματικής Αλλαγής να αποδίδει ένα τμήμα των εσόδων από το αντίτιμο εισόδου. Φέτος και για πρώτη φορά, ένα μικρό τμήμα των εσόδων αποδόθηκε στον φορέα διαχείρισης του εθνικού δρυμού που χρησιμοποιήθηκε για την ανάπτυξη προγραμμάτων άμεσα σχετιζόμενων με την παρακολούθηση ειδών και οικοτόπων, όπως και για την ενδυνάμωση του συστήματος προστασίας.\n(Χανιώτικα νέα - 1/1/2014)\n2014 ευχές για ένα καλύτερο αύριο\nΤο 2014 ας γίνουμε πιο σοφοί. Ας διατηρήσουμε αλληλεγγύη και ανθρωπιά με κριτική ματιά προς πάσαν, μικρή και μεγάλη εξουσία, με αγάπη προς τον συνάνθρωπο και με σεβασμό στη γνώμη του άλλου, χωρίς δόγματα και παρωπίδες. Με πάθος για δικαιοσύνη και ελευθερία. Και ας κάνουμε μέσα μας την πιο μεγάλη επανάσταση. Γιατί όπως έλεγε και ο Μάνος Χατζιδάκις, "όλες οι επαναστάσεις καταλήγουν στην κατάκτηση της ανεγκέφαλης Κυρίας. Της Εξουσίας. Αυτή η κατάκτηση, ως γνωστόν, δημιουργεί Δίκαιον, μακράν των ονειρικών στόχων μιας επανάστασης. Οι άνθρωποι που προκύπτουν από μία επανάσταση, περιέχουν τα ίδια συστατικά με τους αποχωρήσαντες ή τους ηττηθέντες (...). Χρειάζεται ισχυρή παιδεία για ν' ανθέξει κανείς στην έννοια της Εξουσίας και της επιτυχίας".\nΠολλές ευχές λοιπόν για υγεία, αγάπη, ελευθερία μέσα μας και στον κόσμο, χαρές και όμορφες στιγμές.\nΑπαράδεκτα εχθρική είναι η πόλη των Χανίων προς τους πεζούς και η κατάσταση χειροτερεύει ακόμα περισσότερο αν οι πεζοί αυτοί κυκλοφορούν με μωρό σε καροτσάκι ή έχουν κινητικά προβλήματα.\nΠεζοδρόμια σε μέγεθος γραμματοσήμου, πολλές φορές εντελώς ανύπαρκτα, κατειλημμένα με λογής παράλογα κτίσματα, που «ξεπετιούνται» στον ελάχιστο χώρο που έχει ο πεζός για να κινηθεί. Και φυσικά, δεν θα μιλήσω καν για τους «ελληναράδες» που παρκάρουν όπου τους κάνει κέφι, όσο τους κάνει κέφι, επειδή απλά και μόνο… τους κάνει κέφι.\nΕίναι ντροπή σε μια όμορφη πόλη όπως τα Χανιά, ο πεζός να μην μπορεί να περπατήσει και να χαρεί τη βόλτα του. Και είναι ακόμα μεγαλύτερη ντροπή, τα παιδιά, τα μικρούλια αυτά πλασματάκια, να μην έχουν δικαίωμα να κινηθούν με τα καρότσια τους σε μια πόλη που τα διώχνει -ή ακόμα χειρότερο- κάνει τους γονείς να πηγαίνουν παντού με αυτοκίνητο, κάνοντας ακόμα πιο φαύλο τον κύκλο που θέλει αυτοκίνητα παντού.\nΠροσωπική εμπειρία: προσπαθώ χθες με τη μικρή μου να φτάσουμε στον Κήπο για να απολαύσουμε τη γιορτινή ατμόσφαιρα. Η απόσταση που διανύσαμε στη Μάρκου Μπότσαρη και στη συνέχεια στη Σολωμού μέχρι να φτάσουμε στην ασφάλεια του Κήπου, ήταν εφιάλτης. Χρειάστηκε να κατεβάσω το καρότσι στον δρόμο (!) επειδή δεν υπήρχε πεζοδρόμιο (!) σε αρκετά σημεία! Χρειάστηκε να κατεβάσω το καρότσι στον δρόμο (!) επειδή πάνω στο ελάχιστο πεζοδρόμιο που χωρά… δύο πατούσες και αυτές όχι δίπλα – δίπλα, αλλά η μια μπροστά στην άλλη, υπήρχαν… σκάλες που ξεφύτρωναν, μηχανάκια, παρκαρισμένα (!) αυτοκίνητα που έκλειναν ακόμα περισσότερο τον δρόμο 2 λωρίδων… Χρειάστηκε να κατεβάσω το καρότσι σε έναν δρόμο που ΔΕΝ χώραγε το καρότσι αν δεν σταματούσαν τα αυτοκίνητα και τούτο επειδή πολύ απλά ό δρόμος διπλής κατεύθυνσης ήταν ήδη πηγμένος με αυτοκίνητα. Δεν χρειάζεται να αναφέρω πόσο περίμενα για να κατεβάσω το καρότσι στον δρόμο, αφού η παιδεία της πλειονότητας των οδηγών της Ελλάδας περιορίζεται στο να χρησιμοποιούν την κόρνα και να επιδίδονται σε προσπεράσματα. Μετρημένοι στα δάχτυλα του ενός χεριού εκείνοι που θα σταματήσουν για να βοηθήσουν ένα καρότσι ή έναν πεζό να περάσει. Και όχι να περάσει απέναντι… να περάσει κατά μήκος του δρόμου μέχρι να βρει το επόμενο… κομμάτι του μικροσκοπικού πεζοδρομίου.\nΚάποια στιγμή, ένα αυτοκίνητο της Αστυνομίας βρίσκεται ακριβώς στην απέναντι πλευρά της Μ. Μπότσαρη. Η αστυνομικός – συνοδηγός με βλέπει που προσπαθώ να οδηγήσω το καρότσι σε πεζοδρόμιο. Δεν έκανε καν τον κόπο να βγει να βοηθήσει. Ούτε καν το τακτ να ρωτήσει αν χρειάζομαι βοήθεια -που ήταν προφανές πως χρειαζόμουν. Και η αρωγή, θα έπρεπε να είναι -αυτονόητα- το βασικότερο από τα καθήκοντά της: Να βοηθά τους πολίτες, όπου χρειάζεται. Να προστατεύει και να υπηρετεί τους πολίτες. Αυτό δεν είναι το μότο της Αστυνομίας;\nΤελικά με τα πολλά φτάσαμε στον Κήπο. Μια όαση ασφάλειας μετά τα πολλαπλά…εγκεφαλικά και τον καρδιόκτυπο που πέρασα στον δρόμο. Και αναρωτιέμαι. Αξίζει τέτοια ταλαιπωρία; Τα Χανιά είναι μια μικρή πόλη. Μια πόλη που περπατάται. Δοκιμάστε να κινηθείτε σε αυτή χωρίς αυτοκίνητο. Και θα δείτε μια νέα πόλη να ξετυλίγεται μπροστά σας. Και επειδή νέος χρόνος έρχεται, δοκιμάστε ακόμα -όταν οδηγείτε- να μπείτε στη θέση του πεζού. Του πεζού που έχει και αυτός δικαιώματα, περισσότερα από αυτά των… αυτοκινήτων. Του πεζού που ή πρέπει να πηγαίνει από συγκεκριμένους μόνο δρόμους σαν τον Κοντορεβιθούλη που ακολουθεί τα… ψιχουλάκια του ή να είναι καταδικασμένος να παίζει τη ζωή του κάθε φορά που κατεβαίνει στον δρόμο, επειδή δεν υπάρχουν οι υποδομές για να κινηθεί. Σεβασμός στον πεζό που μπορεί αύριο να είναι η μάνα σας, ο πατέρας σας, το παιδί σας. Σεβασμός στα καροτσάκια με τα μωρά που μπορεί αύριο να έχουν μέσα το δικό σας μωρό. Σεβασμός σε εκείνους με κινητικά προβλήματα, γιατί δεν επέλεξαν να βρίσκονται καθηλωμένοι και έχουν και εκείνοι δικαίωμα στη βόλτα και την ευτυχία. Και πρώτα απ’ όλα και πάνω απ’ όλα σεβασμό στον ίδιο τον εαυτό σας, γιατί υποτίθεται ότι είμαστε όλοι πολιτισμένοι άνθρωποι και ο πολιτισμός δεν συνάδει με συμπεριφορές αγενείς και ανεγκέφαλες. Καλό είναι να θυμόμαστε που και που πως ο «πολιτισμός δεν κληρονομείται, κατακτείται» (André Malraux, 1901-1976, Γάλλος συγγραφέας & πολιτικός). Κατακτήστε τον λοιπόν.\n"The Last Word": Ταινία - σχόλιο στη μικροαστική η...\n"Φως" στη δημιουργία αστέρων επιχειρεί να ρίξει πρ...\nΠαράσταση με "Τα πικρά δάκρυα της Πέτρα φον Καντ" ...\nΣυλλογή περιβαλλοντικών δεδομένων στον εθνικό δρυμ...


Τρομπέτα των Αγγέλων: Ένα εντυπωσιακό φυτό, με γλυκό άρωμα, που είναι όμως δηλητηριώδες [εικόνες] | ΖΩΗ | iefimerida.gr\nΤρομπέτα των Αγγέλων: Ένα εντυπωσιακό φυτό, με γλυκό άρωμα, που είναι όμως δηλητηριώδες [εικόνες]\nΤο φυτό «Τρομπέτα των Αγγέλων»/Φωτογραφία: Shutterstock\nΗ μπρουγκμάνσια ή κοινώς γνωστή ως τρομπέτα των αγγέλων είναι ένα εκπληκτικό πολυετές φυτό με ζωηρά άνθη που αποτίουν φόρο τιμής στο όνομά της. Μπορεί να το βρει κανείς σε μυριάδες χρώματα και προσθέτει μία τροπική αίσθηση σε οποιονδήποτε κήπο. Το αρνητικό του; Είναι δηλητηριώδες.\n«Η τρομπέτα των αγγέλων είναι ένα φυτό που προσφέρει μια μοναδική αισθητική σε κάθε κήπο επειδή είναι ένα πολύ εντυπωσιακό φυτό» λέει στην Μάρθα Στιούαρτ η Μόνικα Γιέιτς, ειδικός στα φυτά. «Έχει ένα άρωμα που είναι πιο αισθητό το απόγευμα και είναι πολύ χαρακτηριστικό φυτό. Νομίζω ότι αυτό από μόνο του είναι συχνά ο λόγος που το επιλέγουν πολλοί».\nΗ «Τρομπέτα των Αγγέλων» είναι ένα πολυετές φυτό που δεν χρειάζεται ιδιαίτερη φροντίδα/Φωτογραφία: Instagram/ bowen_grown\nΑν λοιπόν σκέφτεστε να βάλετε στον κήπο σας αυτό το λουλούδι, καλό θα είναι να ξέρετε κάποια πράγματα για την ανάπτυξη και τη φροντίδα του, αλλά και ορισμένα μέτρα προφύλαξης.\nΠώς αναπτύσσεται το φυτό «Τρομπέτα των Αγγέλων»\nΕάν σας αρέσει να καλλιεργείται φυτά από το μηδέν, δηλαδή από τον σπόρο, το συγκεκριμένο δεν είναι και τόσο καλή επιλογή. Είναι προτιμότερο να το πάρετε ήδη σχετικά μεγάλο, σε μία γλάστρα. Μην περιμένετε, φυσικά, να δείτε στη γλάστρα τς μεγάλα αυτά άνθη που μοιάζουν με τρομπέτες, καθώς στην αρχή είναι απλώς ένα κορμός και μόνο. «Συνήθως είναι ένας κορμός έως ότου διακλαδιστεί και φτάσει σε ύψος περίπου το ένα μέτρο. Πάντα συνιστώ να σκάψετε μία τρύπα (όταν θα το φυτέψετε), η οποία θα είναι αρκετά μεγάλη ώστε το νεαρό φυτό να μην δυσκολευτεί να μεγαλώσει τα δύο πρώτα χρόνια της ζωής του».\nΌταν μεταφέρετε το φυτό αυτό στον κήπο σας, η Γιέιτς συνιστά την χρήση οργανικού χώματος. «Σε αυτό υπάρχει κοπριά και κομπόστ τα οποία προσθέτουν θρεπτική αξία, κάτι που βοηθά στην ανάπτυξη του φυτού».\nΠώς να το φροντίσετε\nΗ τρομπέτα των αγγέλων χρειάζεται τακτικό πότισμα. «Θέλει πολύ νερό, αλλά δεν πρέπει να παραμένει υγρό το χώμα γύρω της, οπότε βεβαιωθείτε ότι είναι σε καλά στραγγιζόμενο έδαφος» αναφέρει ο Χάλεϊ Σμιτ, ιδιοκτήτης θερμοκηπίου στην Μάρθα Στιούαρτ. Η Γιέιτς προσθέτει επίσης πως το συγκεκριμένο φυτό θα σας δείξει από μόνο του ότι χρειάζεται νερό, οπότε δε θα χρειαστεί να μαντέψετε. «Θα σας το δείξει όταν στεγνώσει το χώμα της. Αντέχουν στην ξηρασία, μην ανησυχείτε» προσθέτει.\nTo φυτό Τρομπέτα των Αγγέλων βγαίνει σε πολλά χρώματα/Φωτογραφία: Instagram/selbygardens\nΕκτός από άφθονο νερό, η σωστή έκθεση στον ήλιο είναι επίσης σημαντική. «Της αρέσει ο ήλιος αλλά εάν ζείτε σε ένα πραγματικά πολύ ζεστό μέρος με πολύ άμεσο ήλιο, είναι καλύτερο να της δώσετε κάποια σκιά, όπως το πρωί ή το απόγευμα» λέει ο Σμιτ.\nΗ τρομπέτα των αγγέλων είναι ένα ανθεκτικό φυτό που δεν «ενοχλείται» με το κλάδεμα, οπότε μην φοβάστε να κάνετε δραστικές περικοπές. Αντιθέτως, είναι κάτι χρήσιμο για τη διαχείριση της ανάπτυξης του φυτού και μπορεί να χρησιμοποιηθεί ως μια ευκαιρία για τον έλεγχο του σχήματός του. «Εάν γίνει πολύ μεγάλο ή εάν δεν σας αρέσει προς τα πού πάει, μπορείτε να το κόψετε πολύ» λέει ο Σμιτ. «Μην το φοβηθείτε» προσθέτει.\nΈνας υπέροχος κήπος με μία λευκή Τρομπέτα των Αγγέλων/Φωτογραφία: Instagram/ bunnys_blooms\nΤο κλάδεμα δεν είναι μόνο για αισθητικούς λόγους, αλλά είναι επίσης απαραίτητο για την γενική υγεία του φυτού. Κόβοντας το υπερβολικό φύλλωμα, διατηρείτε το φυτό καθαρό, πράγμα που σημαίνει ότι θα προσελκύσει λιγότερα μη επιθυμητά έντομα. «Καθαρίστε καλά από κάτω για να μην υπάρχουν παράσιτα». Ο Σμιτ λέει πως εάν δεν είστε σίγουροι από πού να ξεκινήσετε, κάντε την αρχή κόβοντας κλαδιά που μπλέκονται το ένα με το άλλο για να μειώσετε τη συμφόρηση. «Προσπαθήστε να μην είναι πολύ πυκνό το φυτό. Μερικές φορές αυτά τα φυτά γίνονται πραγματικά πολύ πυκνά. Υπάρχει λιγότερη κυκλοφορία του αέρα και αυτό μπορεί να το κάνει πιο επιρρεπές στα παράσιτα».\nΠροειδοποίηση: Είναι δηλητηριώδες!\nΩς μέλος της οικογένειας των nighthade (στρυχνοειδών), το άνθος της τρομπέτας των αγγέλων μπορεί να είναι δηλητηριώδες, λόγω της παρουσίας αλκαλοειδών τροπανίου στο φυτό, που έχει παραισθησιογόνες ιδιότητες. Ωστόσο, τα λουλούδια του συγκεκριμένου φυτού παρουσιάζουν κίνδυνο μόνο όταν καταναλώνονται, με τους σπόρους και τα άνθη να είναι πιο τοξικά.\n«Θεωρείται ένας από τους πιο τοξικούς διακοσμητικούς θάμνους» λέει ο Γιέιτς. «Υα συνιστούσα πάντα να πλένετε τα χέρια σας γιατί εάν έχετε κάποια από τα έλαια του φυτού στα χέρια σας και τα βάλετε στα μάτια σας, μπορεί να έχετε μια αρνητική αντίδραση σε αυτό». Επίσης, αποφύγετε την κομποστοποίηση σπόρων ή τμημάτων του φυτού, για καλό και για κακό.\nΖΩΗ 29/05/2021 19:38\nΟρχιδέες: Τα μυστικά για να τις κρατήσετε ζωντανές για χρόνια -Το πότισμα, η υγρασία και το φως\nDESIGN 31/01/2021 18:22\nΔΙΑΒΑΣΤΕ ΠΕΡΙΣΣΟΤΕΡΑ φυτό θάμνος καλλιέργεια πότισμα δηλητηριώδες


Ουκρανικό: Τίποτα δεν είναι όπως πριν, του Αλέκου Αναγνωστάκη - Κοσμος | RED LINE\nRED LINE › Κοσμος › Ουκρανικό: Τίποτα δεν είναι όπως πριν, του Αλέκου Αναγνωστάκη\nΟυκρανικό: Τίποτα δεν είναι όπως πριν, του Αλέκου Αναγνωστάκη\n2022-02-19 14:09:31 EET\nΉ, ορθότερα, «όλα τριγύρω αλλάζουνε και όλα τα ίδια μένουν». Με το «ουκρανικό» λοιπόν η κατάσταση έχει αλλάξει, και άλλαξε σε πολλά πεδία και επίπεδα.\nΗ Ρωσία έπαψε οριστικά να ‘ναι μια περιφερειακή, ισχυρή μεν περιφερειακή δε, δύναμη.\nΕίναι πλέον ισότιμος συνομιλητής όλων, ο Σουλτς, ο Μακρόν, ο Μπάιντεν, ο Ερντογάν, η Ούρσουλα της Ε.Ε. επεδίωξαν πολλαπλές, κατά κανόνα, συνομιλίες με τον Πούτιν. “Κανείς δεν ήθελε να μιλά μαζί μας για ζητήματα ασφάλειας, ενώ τώρα υπάρχει μια ουρά επισκεπτών οι οποίοι θέλουν να απολαύσουν τα αξιοθέατα της Μόσχας τον Φεβρουάριο” σημείωνε επιγραμματικά και με νόημα στο κανάλι της στο Telegram η Μαργαρίτα Σιμονιάν, επικεφαλής του διεθνούς προπαγανδιστικού κρατικού δικτύου της Ρωσίας RT.\nΕδώ που τα λέμε η Ρωσία ήδη από τα τέλη του 2020 φιγουράριζε στη δεύτερη θέση, κάτω από τις ΗΠΑ και πάνω από την Κίνα, στη λίστα των είκοσι ισχυρότερων χωρών του κόσμου. Κατάταξη που δημοσιεύτηκε από την ιστοσελίδα «US News» και συντάχθηκε από τον κολοσσό BAF Group και το φημισμένο Πανεπιστήμιο Wharton, με κριτήρια που εστιάζουν συνολικά στο συνδυασμό της γεωπολιτικής, οικονομικής, πληθυσμιακής και στρατιωτικής κατάστασης και επιρροής που ασκούν χώρες ανά τον κόσμο.\nΗ Ρωσία παγκόσμια βρίσκεται γύρω στη 15η θέση οικονομικά. Αλλά όσον αφορά τη στρατιωτική ισχύ η Μόσχα διαθέτει χιλιάδες πυρηνικές κεφαλές, εκ των οποίων τουλάχιστον 1.550 με βεληνεκές έως τις ΗΠΑ, και πολλές εκατοντάδες ακόμη που μπορούν να χρησιμοποιηθούν στο ευρωπαϊκό πεδίο.\nΗ Ρωσία έχει τη δυνατότητα να εξαφανίσει οποιαδήποτε μητρόπολη της Δύσης μέσα σε λίγες ώρες.\nΤα πυρηνικά όπλα δυστυχώς εξακολουθούν να ορίζουν και να απειλούν θανάσιμα την ανθρωπότητα.\nΑθροιστικά λοιπόν και συνολικά η Ρωσία δικαίως κατατάσσεται στη δεύτερη θέση .\nΗ Κριμαία επίσης, κάτω από αυτό το πρίσμα, τώρα πια θεωρείται αυτονοήτως ρώσικη.\nΣτο δε Ντονμπάς, επιπροσθέτως, μια μορφή αυτονομίας του πρέπει να θεωρείται ντε φάκτο και ντε γιούρε κατοχυρωμένη. Γι αυτό εξάλλου και η προειδοποίηση των ΗΠΑ και των «συμμάχων» περιορίζεται μόνο στο να μην αναγνωρισθούν οι εξεγερμένες ρωσόφωνες περιοχές από τη Ρωσία.\nΜε την ανακοίνωση του υπουργείου Άμυνας της Ρωσίας την περασμένη Τρίτη τα ρωσικά στρατεύματα άρχισαν να μετεγκαθίστανται στις μόνιμες βάσεις τους μετά από τις ασκήσεις στα ουκρανικά σύνορα.\nΑλλά στρατιωτικές δυνάμεις που αποχωρούν εύκολα επανέρχονται…\nΕξάλλου η μεγαλύτερη νίκη του Πούτιν είναι ότι έχει αποδείξει την δυνατότητά του – στην οποία είχε αναφερθεί τον Νοέμβριο – να ρυθμίζει την κλίμακα της έντασης η οποία σχετίζεται με την Ουκρανία κατά βούληση.\nΣτην κρίση της Ουκρανίας, την οποία ενίσχυε ο πρόεδρος των ΗΠΑ Τζο Μπάιντεν, με μια ρητορική “συναγερμικού” τύπου τους τελευταίους μήνες, ο Πούτιν βγήκε – πάλι – νικητής.\nΩστόσο τα πάντα κρέμονται σε μια κλωστή καθώς στην Ανατολική Ουκρανία από στιγμή σε στιγμή όλα τα ενδεχόμενα είναι ανοιχτά.\nΚι εμείς; Εμείς με ποιον ήμαστε;\nΜε κανέναν εν πρώτοις. Πρόκειται για ενδοϊμπεριαλιστική διαμάχη μεταξύ βουβαλιών και όταν τα βουβάλια τσακώνονται στην λίμνη την πληρώνουν τα βατράχια σου λέει ο λαός.\nΝαι αλλά ακριβέστερα;\nΑπέναντι βρέθηκαν ένα κρατικοκαπιταλιστικό κράτος με διακριτό ιστορικό φορτίο, και ο δυτικός πούρος νεοφιλελεύθερος καπιταλισμός των ΗΠΑ και των «δυτικών» συμμάχων.\nΟι αναμεταξύ τους αντιθέσεις είναι υπαρκτές, οξυνόμενες και επικίνδυνες.\nΚαι ο κίνδυνος του πολέμου είναι υπαρκτός και είναι κοντά.\nΓι αυτό εξάλλου και όποια πολιτική πράξη και πολιτική θέση συμβάλλει στη διατήρηση της ισορροπίας που απομακρύνει τον πόλεμο δεν μπορεί παρά να βρίσκει την υποστήριξη μας, απ’ όπου αυτή κι αν προέρχεται.\nΚαι η στάση της ρώσικης κυβέρνησης, συγκυριακά και συγκεκριμένα – σε καμιά περίπτωση μόνιμα και στρατηγικά, ή χειρότερα με ψευδαισθήσεις για το ρόλο της καπιταλιστικής Ρωσίας – είναι προς ώρας στάση αποτροπής του πολέμου.\nΑλλά το συγκεκριμένο είναι συγκεκριμένο και απαραίτητο, απαραίτητο και αναγκαίο που εν προκειμένω (άρνηση της Νατοϊκής περικύκλωσης της Ρωσίας ) μπορεί να αποδειχτεί και ωφέλιμο για την ειρήνη του κόσμου.\nΟι επιδράσεις των εξελίξεων\nΟι επιδράσεις των εξελίξεων είναι σε πολλά επίπεδα. Καθώς τα γεγονότα συμβαίνουν σε ένα ενεργειακό κόμβο παγκόσμιας βαρύτητας επιδρούν στην ενεργειακή πολιτική χωρών.\nΗ Γαλλία κάνει στροφή 180 μοιρών σε ό,τι αφορά τα πυρηνικά εργοστάσια.\nΚι έτσι αντί της προώθησης ενός πολυδάπανου σχεδίου καταστροφής των πέντε γερασμένων πυρηνικών εργοστασίων που διατηρεί σε λειτουργία πάνω από πενήντα χρόνια – διεθνές χρονικό όριο ασφαλείας των πυρηνικών εργοστασίων- αναγγέλλει επιπλέον την κατασκευή έξι νέων πυρηνικών αντιδραστήρων έως το 2050, ο πρώτος θα τεθεί σε πλήρη λειτουργία το 2035, με το στόχο την παραγωγή 25 γιγαβάτ πυρηνικής ενέργειας έως το 2050.\nΠαράλληλα, η γαλλική κυβέρνηση αποκάλυψε ότι αναθέτει, σύντομα, μελέτη για την κατασκευή ακόμη οκτώ αντιδραστήρων νέας τεχνολογίας SMR, οι οποίοι παράγουν λιγότερα απόβλητα.\nΤο συνολικό κόστος για τους πρώτους έξι ανέρχεται σε μεταξύ 50-60 δισ. ευρώ, με τους όρους χρηματοδότησης του φιλόδοξου έργου να εκτιμάται ότι θα ανακοινωθούν εντός των επόμενων ημερών.\nΟ Εμανουέλ Μακρόν εγκαινιάζει μια νέα εποχή της ατομικής ενέργειας στην Γαλλία.\nΚαθώς η μιντιακή εκστρατεία της Δύσης κατά της Ρωσίας έφθανε σε ένα κρεσέντο – προβλέποντας, μάλιστα, δια του ίδιου του Μπάιντεν, την ακριβή ημέρα και ώρα που τα Ρωσικά στρατεύματα θα εισβάλλουν στο Ουκρανικό έδαφος – οι τιμές του πετρελαίου σκαρφαλώνουν επικίνδυνα. Στις 11/2 η τιμή της ποικιλίας Brent, που αποτελεί το διεθνές benchmark, αυξήθηκε κατά $4,0 το βαρέλι και φθάνοντας τα $ 95,0 στο κλείσιμο της συνεδρίασης στο ICE του Λονδίνου. Αντίστοιχη αύξηση σημειώθηκε και στην Αμερικανική στάνταρ ποικιλία WTI η οποία έκλεισε στα $ 93,90 το βαρέλι στο NYMEX της Ν.Υόρκης.\nΟι τιμές αυτές για το αργό πετρέλαιο είναι οι υψηλότερες που έχουν σημειωθεί από τον Δεκέμβριο του 2014 οπότε και επήλθε η κατάρρευση των τιμών στην παγκόσμιο αγορά όταν η Σαουδική Αραβία προχώρησε σε ανοικτή ρήξη με τους παραγωγούς shale σε ΗΠΑ- Καναδά.\nΚαι αυτά συμβαίνουν σήμερα όπου τα δεδομένα της αγοράς αλλάζουν με την παγκόσμια ζήτηση για αργό και προϊόντα να είναι σε σταθερή άνοδο μετά την αυτοονομαζόμενη μετά-Covid οικονομική ανάκαμψη. Ανάκαμψη που οδηγεί σε αύξηση της ζήτησης κατά 3,2 εκατ. βαρ/ημέρα το 2022, πράγμα που θα φέρει την ζήτηση στα προ-πανδημίας επίπεδα, δηλ. σχεδόν στα 100 εκατ. βαρ/ημέρα. Παράλληλα παρατηρείται μείωση των αποθεμάτων του Ο.Ο.Σ.Α., τα οποία τον Δεκέμβριο του 2021 διαμορφώθηκαν στα 255 εκατ. βαρέλια, δηλ. αρκετά κάτω από τον μέσο όρο πενταετίας και στο χαμηλότερο επίπεδο επταετίας. Αυτός ο συγχρονισμός υψηλής ζήτησης με χαμηλά αποθέματα από μόνος του είναι ικανός να επηρεάζει ανοδικά τις διεθνείς τιμές του αργού.\nΤώρα όμως ήρθε να προστεθεί και η γεωπολιτική αβεβαιότητα χάρη στον υψηλό βαθμό ετοιμότητας των Ρωσικών στρατευμάτων και τις συνεχείς στρατιωτικές κινητοποιήσεις από πλευράς ΗΠΑ/ΝΑΤΟ.\nΔεν είναι τυχαίο ότι πολλοί αναλυτές σε Λονδίνο και Νέα Υόρκη κάνουν λόγο για εκτίναξη των τιμών στα επίπεδο των $ 120 και $ 130 το βαρέλι στους αμέσως επόμενους μήνες- με η χωρίς την επάνοδο του Ιράν στην διεθνή αγορά.\nΣτα πλαίσια αυτά η Ρωσία βλέπει και το ταμείο της να γεμίζει από την άνοδο της τιμής του φυσικού αερίου και του πετρελαίου αλλά και τη θέση της στην παγκόσμια σκακιέρα να αναβαθμίζεται.\nΚάτι ανάλογο συμβαίνει και με τη Σαουδική Αραβία που βλέπει τα έσοδα από την πώληση ορυκτών καυσίμων να εκτινάσσονται.\nΤι θα αποκόμιζε η Ρωσία;\nΩστόσο υπάρχουν ορισμένοι, κυρίως το Λονδίνο, που επιμένουν ότι ο κίνδυνος ρωσικής εισβολής παραμένει.\nΗ επιμονή ειδικά των Αμερικανών για αναμενόμενη εισβολή, ίσως δείχνει ότι είναι αποφασισμένοι να την προκαλέσουν! Οι Αμερικανοί αισθάνονται το έδαφος να φεύγει κάτω από τα πόδια τους και αποφάσισαν να δώσουν τώρα τη μάχη. Ο χρόνος φαίνεται να εκτιμούν ότι είναι εναντίον τους.\nΠαρά τις ρώσικες διαψεύσεις ΗΠΑ και λοιποί επιμένουν για αναμενόμενη ρώσικη εισβολή στην Ουκρανία παρά μάλιστα το τρολάρισμα του Πούτιν ( «τι ώρα είπαμε θα επιτεθούμε;») και της εκπροσώπου τύπου («πείτε μου πότε θα κάνουμε επεμβάσεις το 22 για να προγραμματίσω τις διακοπές μου».)..\nΟυδείς όμως υποστηρικτής αυτής της άποψης δεν έχει απαντήσει στο ερώτημα τι θα αποκομίσει η Μόσχα από μία τέτοια στρατιωτική επιχείρηση, όταν μάλιστα η Ρωσία έχει ήδη κερδίσει αρκετά.\nΤο πιο λογικό είναι η Μόσχα να συνεχίσει τον υβριδικό πόλεμο που αποσκοπεί στην περαιτέρω εξασθένηση και αποσταθεροποίηση του Κιέβου ώστε στο τέλος να επιβληθεί πλήρως η θέλησής της.\nΜε τους ευρωπαίους ηγέτες να ακλουθούν την επιβαλλόμενη από τον Πούτιν “διπλωματία του μακρού τραπεζιού” καθώς τους έβαζε σε εκείνο το τραπέζι μήκους 5,5 μέτρων από την άκρη του οποίου τους κοιτούσε κατά τις συζητήσεις τους,\nΠροοπτικά η Ουκρανία θα συμμαχήσεις πολιτικά με τη Ρωσία. Δεν είναι μόνο το ιστορικό φορτίο στις σχέσεις των δυο χωρών και η επίδραση του στις συνειδήσεις λαού και πολιτικών, είναι κυρίως η οικονομική και ενεργειακή αλληλοδιαπλοκή που το επιτάσσουν.\nΕκτός και αν η «Δύση» ακολουθήσει μια ειδικά σθεναρή και εξαιρετικά ελκτική οικονομική, στρατιωτική και διπλωματική προσπάθεια αποτροπής αυτής της στροφής της Ουκρανίας προς τη ρώσικη πλευρά. Μπορεί όμως;\nΣτις 3 Φεβρουαρίου του 22 ο Τούρκος Πρόεδρος επισκέφθηκε επίσημα το Κίεβο, στο πλαίσιο των διαμεσολαβητικών πρωτοβουλιών του για την Ουκρανική κρίση.\nΉταν η αρχή μιας δυναμικής ανάπτυξης των τούρκο – ουκρανικών σχέσεων που συνοδεύτηκε από την υπογραφή συμφωνίας ελευθέρου εμπορίου και ενός πλαισίου συμφωνίας για την υποστήριξη των drones τουρκικής κατασκευής UAV Bayraktar, αριθμός των οποίων (6-8) έχουν πουληθεί στην Ουκρανία. Αυτή η τουρκική πρωτοβουλία προωθεί τα τουρκικά συμφέροντα, ενισχύει παράλληλα τον ρόλο της Τουρκίας ως μέλους του ΝΑΤΟ και επισύρει την επιδοκιμασία των Δυτικών και περιφερειακών κέντρων.\n«Χάρη στα προηγμένα τουρκικά drones που ανήκουν στον στρατό του Αζερμπαϊτζάν, οι απώλειές μας στο μέτωπο έχουν συρρικνωθεί». «Αυτά τα αεροσκάφη δείχνουν τη δύναμη της Τουρκίας και αυτό ενδυναμώνει και εμάς», δήλωσε προσφάτως ο Αζέρος πρόεδρος Ιλάμ Αλίγιεφ προς τα τούρκικα ΜΜΕ.\nΗ πρωτοβουλία Ερντογάν σε συνδυασμό με την αυξανόμενη τουρκική παρουσία στον Νότιο Καύκασο υποδηλώνει τη βούληση επέκτασης της επιρροής της Άγκυρας καθ’ όλο το μήκος των παλαιών συνόρων της Σοβιετικής Ένωσης, όπου κατά περίπτωση κατοικούν και συγγενή τουρκικά φύλα.\nΝα σημειωθεί πως ο Ερντογάν δεν αναγνωρίζει τη ρωσική κυριαρχία στην Κριμαία, αν και όπως προαναφέραμε οι Ρώσοι θεωρούν το καθεστώς της χερσονήσου ως προς την προσάρτησή της λήξαν.\nΑυτό διότι η εκεί μουσουλμανική Ταταρική κοινότητα, η οποία αριθμεί 4 – 5 εκατ. κατοίκους απόγονους των Τατάρων, θεωρείται συγγενής πληθυσμός από την Άγκυρα. Kατ΄ αυτή την έννοια δεν είναι τυχαίο, ότι ο κ. Ερντογάν ενεργώντας ως διαμεσολαβητής μεταξύ Κιέβου και Ρωσίας έχει την ευκαιρία να αναφέρει, πόσο σημαντική είναι και η θετική ρύθμιση του θέματος των Κριμαίων Τατάρων, αντιπροσωπεία των οποίων συνάντησε κατά την επίσκεψή του στην Ουκρανία τον Φεβρουάριο. Η αντιπροσωπεία αυτή προερχόταν από ομάδα (Μejli) την οποία η Μόσχα έχει θέσει υπό απαγόρευση.\nΠέρα όμως από την ενίσχυση του συγγενούς για την Τουρκία Ταταρικού πληθυσμού, η χερσόνησος της Κριμαίας παρουσιάζει επί πλέον μεγάλο γεωστρατηγικό ενδιαφέρον για την Άγκυρα λόγω της θέσης της στη Μαύρη Θάλασσα,\nΗ Τουρκία λοιπόν σταδιακά αναπτύσσει τους δεσμούς της, τόσο πολιτικά όσο και στρατιωτικά, με την Ουκρανία, στο πλαίσιο ενός γενικότερου επεκτατικού σχεδίου της. Διατηρώντας την ισορροπία με την Μόσχα, η πρόθεσή της είναι να γίνει ένας παίκτης κλειδί και στο υπό διαμόρφωση status quo στην περιοχή της Μαύρης Θάλασσας.\nΚαι η Ελλάδα, η ελληνική Αριστερά; Είναι καίρια ζητήματα που χρήζουν διακριτής αντιμετώπισης.


Η ακτή της Μπαρμπαριάς και οι αδελφοί Μπαρμπαρόσα | in.gr\n6 Σεπτεμβρίου 2021, 08:50\nΜε την εκκαθάριση της Ισπανίας από τους μαυριτανούς μουσουλμάνους (Reconquista) οι αυτοκρατορικές δυνάμεις του Καρόλου Ε’ της Ισπανίας και της Γερμανίας αποφάσισαν πως έπρεπε να απαλλάξουν ολόκληρη τη Μεσόγειο από τις δυνάμεις και τις επιρροές της Οθωμανικής Αυτοκρατορίας. Ο Σουλτάνος Σουλεϊμάν ο Μεγαλοπρεπής, έχοντας ουσιαστικά κάτω από τις διαταγές του τούς ηγεμόνες της Βόρειας Αφρικής και τους κουρσάρικους στόλους τους, ήταν σε θέση να καταφέρνει σοβαρά πλήγματα σε περιοχές της Αυτοκρατορίας (Σικελία, Νάπολη, Γένουα, νησιά Βαλεαρίδων, Μασσαλία, Νίκαια κ.α.) που ενοχλούσαν ιδιαίτερα τον αυτοκράτορα.\nΣτα αφτιά του Καρόλου δεν έπαυαν να ηχούν τα λόγια της γιαγιάς του, βασίλισσας Ισαβέλλας της Καστίλλης, πως «η Μεσόγειος έπρεπε να είναι μια ισπανική λίμνη». Με την έξωση των Μαυριτανών από την Ισπανία οι ακτές και οι κόλποι της Βόρειας Αφρικής (Μπαρμπαριά) πλημμύρισαν από αποφασισμένους για όλα αυτόνομους πολεμιστές που ουσιαστικά υπάκουαν στις εντολές πολεμοχαρών καπεταναίων, πετυχημένων στο κούρσεμα πλοίων και στην κατάληψη ανύποπτων παραλιακών πόλεων. Ο πιο περιβόητος ήταν τότε ο εκ Μυτιλήνης καταγόμενος Αρούζ (στα τούρκικα Ορούζ) Μπαρμπαρόσα. Που είχε διακριθεί για τις αγριότητες που είχε διαπράξει στις ακτές της Μεσογείου. Με πιο σημαντική τη δολοφονία του σουλτάνου του Αλγερίου, τον οποίο έπνιξε τυλίγοντας το τουρμπάνι του γύρω από τον λαιμό του. Αυτός μεταξύ άλλων μετέφερε πολλούς μουσουλμάνους διωγμένους από την Ισπανία στην Αφρική. Αυτοί τον ονόμασαν μπαμπά (baba-Orus), που ηχητικά οι Λατίνοι το εξέλαβαν ως Barbarossa (Κοκκινογένης).\nΟ Αρούζ όμως, που είχε ήδη δηλώσει υποταγή στον σουλτάνο Σελίμ (πατέρα του Σουλεϊμάν) και του είχε εκχωρήσει την Αλγερία ως οθωμανική επαρχία, δεν έζησε πολύ. Αφού κατέκτησε ολόκληρη την Αλγερία έχασε τη ζωή του το 1518 πολεμώντας κατά των Ισπανών, που κατέβαιναν από το Οράν, στην πόλη Τλέμσεν, στη Βόρεια Αλγερία. Αμέσως τον διαδέχθηκε ο αδελφός του Χαϊρεντίν που ακολούθησε την ίδια πολιτική υποταγής στον νέο Σουλτάνο, Σουλεϊμάν. Και οι δύο αδελφοί Μπαρμπαρόσα δεν είχαν ουσιαστικά σταγόνα τουρκικού αίματος στις φλέβες τους. Με μητέρα τη χήρα ενός έλληνα παπά και πατέρα έναν πρώην χριστιανό ελληνικής καταγωγής, γενίτσαρο, τα δυο αδέλφια εγκατέλειψαν από μικρά το νησί τους, έγιναν θαλασσινοί και ενώθηκαν σύντομα με κουρσάρικα καράβια. Η ναυτική τους επιδεξιότητα και η αγριάδα τους στον πόλεμο γρήγορα ξεχώρισαν και τους ανέδειξαν σε ηγέτες των κουρσάρων της Μπαρμπαριάς.\nΑναγνωρίζοντας τη σημασία της κυριαρχίας στη θάλασσα ο Σουλεϊμάν κάλεσε τον Χαϊρεντίν στην Κωνσταντινούπολη και του ανέθεσε τη σχετική αποστολή. Αυτός αμέσως επετέθη στη Σαρδηνία, στην Κορσική και σε μικρότερα, αλλά σημαντικά νησιά της Μεσογείου (Λαπεντούζα, Μοντεχρήστο, Ελμπα). Καταλαμβάνοντας 18 γαλέρες έξω από τη Μεσσήνα της Σικελίας, ο Μπαρμπαρόσα πληροφορήθηκε πως ο μεγάλος του αντίπαλος Ανδρέα Ντόρια ετοιμαζόταν να προσεγγίσει την Πρέβεζα. Αμέσως στράφηκε προς τα εκεί όπου και συνάντησε τον χριστιανικό στόλο.\nΜετά από μία αψιμαχία κοντά στο Ακτιο, οι δυνάμεις του Ανδρέα Ντόρια απεχώρησαν αφήνοντας τον Μπαρμπαρόσα θριαμβευτή, αφού είχε καταλάβει 7 χριστιανικές γαλέρες. Επιστρέφοντας στην Κωνσταντινούπολη ο Χαϊρεντίν αναγορεύθηκε από τον Σουλτάνο αρχιναύαρχος (καπουδάν πασάς) του στόλου και Υπέρτατος Ηγέτης της Βόρειας Αφρικής. Του δόθηκε επίσης η διακυβέρνηση των επαρχιών της Ρόδου, της Εύβοιας και της Χίου. Η δράση όμως του Μπαρμπαρόσα δεν ολοκληρώθηκε εκεί. Συνέχισε τη δράση του ως ηγέτης του Αλγερίου, υποτελής του Σουλτάνου πάντα, σε ολόκληρη τη Μεσόγειο. Κυριάρχησε στρατιωτικά σε όλες σχεδόν τις παραλιακές περιοχές της Νότιας Ευρώπης. Εκαψε τη Νίκαια της Γαλλίας και την παρέδωσε πίσω στον Φραγκίσκο, όπως και την Τουλόν. Εισέβαλε σε όλες σχεδόν τις νησιωτικές κτήσεις της Ισπανίας, της Νάπολης, της Γένουας και της Βενετίας. Εχτισε κάστρο στο Κάπρι και λεηλάτησε την Οστια, τη Σάντα Λουτσία και τις ακτές της Καλαβρίας. Από τα, υπό βενετσιάνικη κατοχή, Κύθηρα πήρε γύρω στους 600 κατοίκους για σκλάβους. Δεν υπήρξε αντίπαλος που να μπόρεσε να τον καταβάλει. Τελικά αποσύρθηκε το 1545 στο παλάτι που είχε χτίσει στην Κωνσταντινούπολη…


02/03/2016 | Aggouria.net\nΠρογνωστικά για το στοίχημα & προβλέψεις Πέμπτη 03-03-16\nMaria Pap.\t02/03/2016\nΠολλές καλησπέρες σε όλους! Σαν να ανεβαίνουμε και πάλι, μιας και στα προγνωστικά για το στοίχημα της Τρίτης είχαμε 7 στα 11 σημεία, αλλά και 3 στα 5 Ημίχρονα – Τελικά. Δεν είχαμε βέβαια κάποιο ακριβές σκορ, αλλά μικρό το\nΈλληνας “παντρεύτηκε” 12χρονη στην Νέα Υόρκη!\nΠάντα σχολιάζουμε τις σχέσεις στις οποίες υπάρχει αρκετά μεγάλη διαφορά ηλικίας, πόσο μάλλον αν μιλάμε για έναν γάμο όπου η νύφη είναι ένα κοριτσάκι μόλις 12 ετών. Θέλοντας και μη θα σχολιαστεί αυτό το γεγονός, όπως συνέβη και στην Νέα\nΎπνος! Και σε ποιον δεν αρέσει να κοιμάται λίγο παραπάνω, ιδιαίτερα μετά από μια κουραστική μέρα. Τον αγαπάμε και δεν είναι λίγες οι φορές που απλά δεν μπορούμε να εγκαταλείψουμε το κρεβάτι εύκολα. Σίγουρα, οι περισσότεροι από εμάς, όμως, δεν


Τσίκκης: κανένα πρόβλημα δεν υπάρχει με το νερό | Η ΡΟΔΙΑΚΗ\nΤσίκκης: κανένα πρόβλημα δεν υπάρχει με το νερό\nΣυνέντευξη εφ’ όλης της ύλης για τα προβλήματα που αντιμετωπίζονται φέτος\nΗμερομηνία 13/08/16 11:30\nΜε τον πιο κατηγορηματικό τρόπο διαβεβαίωσε, χθες, ο Πρόεδρος της ΔΕΥΑΡ κ. Δημήτρης Τσίκκης, ότι το νερό που διαθέτει η Επιχείρηση στο δίκτυό της είναι απολύτως ασφαλές, είναι ανθρώπινης κατανάλωσης και όπως ορίζει ο νόμος σχετικά με τη σύστασή του, στο πλαίσιο συνέντευξης τύπου που παραχώρησε και κατά την οποία έδωσε απαντήσεις «εφ’ όλης της ύλης» σχετικά με τα προβλήματα που αντιμετωπίζει το νησί φέτος το καλοκαίρι.\nΑρχικά, ο κ. Τσίκκης θέλησε να πει τα εξής: «Η ΔΕΥΑΡ είναι μία δημοτική επιχείρηση, η οποία προσπαθεί για την ομαλή υδροδότηση του Δήμου της Ρόδου, όλου του νησιού. Είναι γεγονός ότι βρήκαμε καταστάσεις δύσκολες φέτος. Αυτή η περίπτωση της ανομβρίας, η οποία όπως όλοι γνωρίζετε, εκτείνεται σε όλη τη λεκάνη της Μεσογείου και δεν εστιάζεται μόνο στην περιοχή της Ρόδου ή της Δωδεκανήσου, θα ταλαιπωρήσει πολύ κόσμο από ‘δω και πέρα.\nΠρέπει, λοιπόν, να επισημάνουμε στους καταναλωτές του νησιού μας, ότι θα πρέπει επιτέλους να αποκτήσουμε περιβαλλοντική συνείδηση, θα πρέπει επιτέλους να σεβόμαστε το αγαθό αυτό που λέγεται νερό. Δεν πρέπει να κάνουμε αλόγιστη κατανάλωση».\nΌπως είπε, η ΔΕΥΑΡ, πολλές φορές, έχει βγάλει συνεργεία και στις απομακρυσμένες κοινότητες καθώς και στην πόλη της Ρόδου αλλά και στο βόρειο τρίγωνο, προσπαθώντας είτε να εντοπίσει παράνομες συνδέσεις είτε να διορθώσει λάθη που υπήρχαν εν γένει στα δίκτυά της.\nΕπίσης, πέρυσι και πρόπερσι, κατάφεραν να ολοκληρώσουν αρκετά έργα, προϋπολογισμού περίπου 6,5 εκατομμυρίων ευρώ, όπως αυτό της πλήρους μηχανολογικής ανακατασκευής του Βιολογικού της Λίνδου, κατάφεραν και έλυσαν σχεδόν οριστικά το πρόβλημα υδροδότησης της Νότιας Ρόδου με έναν αγωγό και με ένα έργο που έγινε με ίδιους πόρους της Επιχείρησης και στοίχισε περί τα 580 χιλιάδες ευρώ.\nΠαράλληλα, γίνονται παρεμβάσεις σε όλες τις κοινότητες του νησιού και βρίσκονται στην ευχάριστη θέση ν’ αναφέρουν ότι, αυτά τα δύο χρόνια, έχουν επενδύσει στα δίκτυα και τις υποδομές της ΔΕΥΑΡ γύρω στα 6,5 εκατ. ευρώ.\nΠροχώρησαν και ένα βήμα παραπάνω καθώς στο νέο ΕΣΠΑ, που άνοιξε προ λίγων μηνών, κατάφεραν και κατέθεσαν τέσσερις προτάσεις για χρηματοδότηση, ύψους 4,7 εκατ. ευρώ.\nΌπως είπε ο κ. Τσίκκης, έκανε την παραπάνω αναδρομή αφού ο κόσμος πρέπει να γνωρίζει ότι η ΔΕΥΑΡ είναι μία Επιχείρηση η οποία ασχολείται με υποδομές, τις οποίες, όμως, πρέπει επιμελώς να κρύψουν στο έδαφος, δηλαδή δεν φαίνονται αυτές οι υποδομές. «Δεν είναι κτίρια, δεν είναι βιτρίνα.\nΕίναι, όμως, το βασικότερο σημείο της υποδομής μίας τουριστικής περιοχής σαν αυτήν της Ρόδου. Θεωρούμε ότι αντιμετωπίσαμε πολλά προβλήματα αυτό το καλοκαίρι, προβλήματα υδροδότησης. Δώσαμε λύσεις, δεν φθάσαμε να έχουμε λύσει το πρόβλημα, όμως θα πρέπει να δείξει κατανόηση και ο κόσμος και ειδικά να κάνει λελογισμένη χρήση του νερού», τόνισε.\nΩς παράδειγμα, μάλιστα, ανέφερε ότι στη δ.ε. Πεταλούδων και συγκεκριμένα στην κοινότητα Κρεμαστής, παρατηρείται ένα πρόβλημα κάθε Σάββατο και γνωρίζουν ότι την ημέρα αυτή υπάρχει υπερκατανάλωση στην περιοχή. Αυτό, όμως, δεν μπορεί να το καταλάβει ο κόσμος, είπε και αναρωτήθηκε: «Γιατί την υπόλοιπη εβδομάδα δεν έχουμε πρόβλημα και έχουμε μόνο το Σάββατο ή την Κυριακή; Γιατί αυτό παρατηρείται σε περιοχές οι οποίες παραπονούνται για τη μη ομαλή υδροδότηση; Τις υπόλοιπες ημέρες της εβδομάδας, δεν έχουν πρόβλημα; Άρα φταίει η υπερκατανάλωση», είπε και ανέφερε, χαρακτηριστικά ότι στη ΔΕΥΑΡ δεν έχουν…κάποιους διακόπτες ώστε να κλείνουν κάποια γειτονιά κάθε Σαββατοκύριακο αφού κάθε Σάββατο οι πολίτες συνήθως μένουν σπίτια τους, ασχολούνται με τους κήπους τους κτλπ.\nΜάλιστα, έχουν φωτογραφίσει εκατοντάδες τέτοια περιστατικά όπου τα νερά τρέχουν στο δρόμο.\nΣύμφωνα με τον Πρόεδρο, η ΔΕΥΑΡ είναι μία Επιχείρηση που εργάζεται 24 ώρες το εικοσιτετράωρο, υπάρχουν συνεργεία, υπάρχουν άνθρωποι οι οποίοι βρίσκονται σε επιφυλακή και το προσωπικό το οποίο υπερβάλει εαυτόν πολλές φορές. «Ναι, συμφωνώ, δεν είμαστε στο εκατό τοις εκατό, προσπαθούμε όμως γι’ αυτό.\nΟι κατευθύνσεις που έχουμε πάρει από τον Δήμαρχο είναι να σκύψουμε στο πρόβλημα του κάθε πολίτη και της κάθε γειτονιάς. Όμως, φανταστείτε και μία αποδεκατισμένη Επιχείρηση, η οποία σύμφωνα με το οργανόγραμμά της έπρεπε να είχε 390 άτομα προσωπικό σε όλο το νησί της Ρόδου και, αυτή τη στιγμή, απαριθμεί μόνο 205 υπαλλήλους. Απ’ αυτούς, δεν είναι όλοι εργατοτεχνικό προσωπικό, αφού είναι διοικητικό και επιστημονικό προσωπικό και δεν μπορούν, βέβαια, να πάνε στη βλάβη», είπε ο ίδιος.\nΜάλιστα, κάνοντας έκκληση στον κόσμο να μην γίνεται κατασπατάληση του νερού, είπε χαρακτηριστικά: «Θα πρέπει, όμως, να καταλάβουμε ότι όταν καίγεται το σπίτι του γείτονα επειδή δεν έχει νερό, η φωτιά θα ‘ρθει και σ’ εμάς».\nΤο μεγάλο πρόβλημα της μη επαρκούς υδροδότησης σε συγκεκριμένες περιοχές, όπως είπε ο Πρόεδρος, τις περισσότερες φορές οφειλόταν στη βλάβη μίας γεώτρησης και μία γεώτρηση που πάει στα 180 μέτρα βάθος, καταλαβαίνει κανείς ότι δεν είναι εύκολο να επισκευαστεί. Η ΔΕΥΑΡ, λοιπόν, αυτή τη στιγμή, διαχειρίζεται 347 γεωτρήσεις, από τις οποίες σε καθημερινή βάση, δύο εξ’ αυτών χρειάζονται ανέλκυση είτε για επισκευή της αντλίας είτε για αντικατάστασή της.\nΑυτές τις εργασίες, όπως είπε, τις κάνουν σε καθημερινή βάση και προσπαθούν να το κάνουν είτε νυχτερινές ώρες είτε τις πολύ πρωινές, που δεν είναι μεγάλη η κατανάλωση.\nΟι γεωτρήσεις ελέγχονται, επίσης, και για την ποιότητα του νερού τους. Η ΔΕΥΑΡ δεν ελέγχει το δίκτυό της μόνο στη βρύση του καταναλωτή αλλά παίρνει νερό και από τα σπίτια, το ίδιο κάνει και στους μετρητές τους και, στο κάτω-κάτω, είναι υπεύθυνη να στείλει καθαρό νερό στο μετρητή.\nΑπό εκεί και πέρα εάν υπάρχει πρόβλημα στο εσωτερικό δίκτυο του καταναλωτή δεν μπορεί να το ξέρει και δεν έχει και αρμοδιότητα να ελέγξει το εσωτερικό δίκτυο μιας επιχείρησης, κατοικίας κτλ. για να δει την ποιότητα των σωλήνων.\nΈχουν ξεκινήσει, ήδη, την ανόρυξη τριών γεωτρήσεων: Μίας που θα υδροδοτήσει τη δεξαμενή της περιοχής των Κολυμπίων, δηλαδή της ενότητας Αφάντου, μία στην περιοχή των Λαέρμων στην οποία, όπως είναι γνωστό, χρόνια τώρα η κοινότητα αυτή υδροδοτείται από πηγές καθώς επίσης και μία στην κοινότητα Αγίου Ισιδώρου που και εκεί οι πηγές άρχισαν και στερεύουν και είναι ο μοναδικός τρόπος υδροδότησής τους. Θεωρούν ότι μέχρι τα τέλη του Σεπτέμβρη θα έχουν ολοκληρωθεί και τα τρία έργα.\nΕπεσήμανε, ακόμη, ο κ. Τσίκκης ότι μεγάλη επιτυχία της ΔΕΥΑΡ αποτελεί ότι, όσο αφορά στον έλεγχο των δεξαμενών, των δικτύων της και σε πολλές περιπτώσεις των δεξαμενών της, τον κάνει πλέον ηλεκτρονικά. Δηλαδή, υπάρχουν χειριστές στα γραφεία της ΔΕΥΑΡ οι οποίοι έχουν άμεση εικόνα της κατάστασης της γεώτρησης και όχι αν λειτουργεί ή όχι αλλά και της ποιότητας του νερού. Δήλωσε, μάλιστα:\nΕρωτηθείς ο Πρόεδρος της ΔΕΥΑΡ σχετικά με τις διαμαρτυρίες που υπάρχουν το τελευταίο διάστημα από κάποιες περιοχές σχετικά με την ποιότητα του νερού και εάν γνωρίζει από που προέρχεται το πρόβλημα, δήλωσε: «Καταρχήν, είμαι απόλυτα κατηγορηματικός: Το νερό που διαθέτει η ΔΕΥΑΡ στο δίκτυό της είναι απολύτως ασφαλές, είναι ανθρώπινης κατανάλωσης και όπως ορίζει ο νόμος σχετικά με τη σύστάσή του».\nΌπως είπε, βγήκαν κάποια δημοσιεύματα που αναφέρουν ότι , ενδεχομένως, να υπάρχει πρόβλημα στο νερό που έρχεται από το φράγμα και ανέφερε ότι πριν συνδέσουν-θύμισε, μάλιστα, ότι σ’ αυτό οφειλόταν και η καθυστέρηση-τη δεξαμενή των Αγίων Αποστόλων που τροφοδοτεί μέρος της Ρόδου με το νερό που έρχεται από το φράγμα, δηλαδή από διυλισμένο νερό, έκαναν όλες τις αναλύσεις με το χημείο που διαθέτει η ΔΕΥΑΡ, που είναι ένα από τα πιο σύγχρονα στην Ελλάδα και «το θεωρούν τιμή τους και καμάρι τους», με απόλυτα καταρτισμένους χημικούς και έμπειρους στις αναλύσεις νερού.\nΑναλύσεις έγιναν και από την πλευρά της Περιφέρειας, όπως και του εργολάβου, επίσης αναλύσεις έγιναν και σε εξωτερικό εργαστήριο. «Δηλαδή, από τέσσερις μεριές, εμείς είμαστε σίγουροι ότι το νερό είναι ασφαλές γι’ αυτό και ανοίξαμε την κάνουλα να τρέξει το νερό από το φράγμα», τόνισε.\nΣτη συνέχεια, εξήγησε ότι υπάρχουν βλάβες στο δίκτυο, υπάρχουν οι αγωγοί στους οποίους γίνεται καθαρισμός μετά από μία βλάβη, και είναι λογικό ότι εφόσον ένας σωλήνας είναι σπασμένος, θα εισχωρήσουν λάσπη, χώμα κτλ. Κάποιες φορές λίγο χώμα μπορεί να περάσει στο δίκτυο και αυτό είναι αναπόφευκτο σε μία βλάβη. Αυτό, όμως, δεν σημαίνει ότι το νερό είναι μη ανθρώπινης κατανάλωσης, δηλαδή ότι δεν είναι ασφαλές.\nΚαι δήλωσε κατηγορηματικά: «Το νερό που διαθέτει η ΔΕΥΑΡ είναι απολύτως ελεγχόμενο και, μάλιστα, ο αριθμός των αναλύσεων ο οποίος κάνουμε είναι δύο φορές περισσότερες απ’ ό,τι προβλέπει η κείμενη νομοθεσία». Θέλοντας, μάλιστα, να δώσει μία τάξη μεγέθους, διαβεβαίωσε ότι, σε ολόκληρη την πόλη της Ρόδου το νερό ελέγχεται δύο φορές την εβδομάδα.\nΓια τη θολότητα, ανέφερε ότι όταν μπαίνει το νερό στο ποτήρι και μετά το βλέπουμε και καθαρίζει, αυτό είναι από την πίεση ή τον εγκλωβισμένο αέρα που βρίσκεται στα δίκτυα. Και θέλησε, ακόμη, να επισημάνει ότι όλοι οι εργαζόμενοι και οι πολιτικοί προϊστάμενοι της ΔΕΥΑΡ, συνειδητά χρησιμοποιούν το ασφαλές νερό που δίνει η ΔΕΥΑΡ και δεν πίνουν ούτε εμφιαλωμένα νερά ούτε φίλτρα έχουν στα σπίτια τους.\nΚαι είπε, στη συνέχεια:\nΣτη συνέχεια, ανέφερε ότι υπάρχει μία περίπτωση στη Ρόδο που το νερό είναι μη ανθρώπινης κατανάλωσης, αυτή της Κατταβιάς, οι κάτοικοι το γνωρίζουν, τους έχουν ενημερώσει και για τον λόγο αυτό τους κάνουν μία επιπλέον έκπτωση διότι δεν μπορούν να το πιουν.\nΈχει δε εγκαταστήσει και συντηρεί η ΔΕΥΑΡ εκεί ένα μικρό μηχάνημα όσμωσης στην πλατεία, από το οποίο μπορεί κάποιος ο οποίος δεν έχει τη δυνατότητα να αγοράσει εμφιαλωμένο να παίρνει νερό.


ΔΑΕΕ -Διεύθυνση Αντιμετώπισης Εγκλημάτων Εμπρησμού - Forum για Θητεία και Στρατό\nΔΑΕΕ -Διεύθυνση Αντιμετώπισης Εγκλημάτων Εμπρησμού\nΠαράθεση Απάντηση Θέμα: ΔΑΕΕ -Διεύθυνση Αντιμετώπισης Εγκλημάτων Εμπρησμού\nΑποστολή: 26/Ιουνίου/2010 ώρα 16:09\nΕίμαι εθελοντής πυροσβέστης. Ξέρει κανείς να μου πεί πως μπορώ να μπώ στην Διεύθυνση Αντιμετώπισης Εγκλημάτων Εμπρησμου (Δ. Α. Ε. Ε.) εκτός πυροσβεστικής ακαδημίας; Υπάρχει τέτοια δυνατότητα; Και αν ναί πως;\nΠαράθεση Απάντηση Αποστολή: 15/Δεκεμβρίου/2011 ώρα 13:11\nΑΝ ΜΠΩ ΘΕΛΩ Ε.Κ.Α.Μ\nΠαράθεση ΑΝ ΜΠΩ ΘΕΛΩ Ε.Κ.Α.Μ\nΠαράθεση Απάντηση Αποστολή: 17/Ιανουαρίου/2012 ώρα 17:09\nΣτην δ. Α. Ε. Ε ισχυει οτι οπλοφορεις κανονικα; Εχω ακουσει οτι η υπηρεσια σου βγαζει αδεια οπλοφοριας σαν τους αστυνομικους. Ξερει κανεις κατι?\nΠαράθεση Απάντηση Αποστολή: 17/Ιανουαρίου/2012 ώρα 19:42\nΌχι. Σαν κατάλοιπο άλλων εποχών, τα ανακριτικά γραφεία έχουν χρεωμένο οπλισμό για περιπτώσεις συλλήψεων. Μιλάμε για περίστροφα στυλ Κλιντ Ίστγουντ, έτσι; Ακόμη κι αυτά δε χρησιμοποιούνται ποτέ και δεν βγαίνουν από το γραφείο ποτέ. Σε περιπτώσεις που κρίνονται δυνάμει επικίνδυνες ζητάται η συνδρομή της ΕΛ. ΑΣ.\nΠαράθεση Απάντηση Αποστολή: 18/Ιανουαρίου/2012 ώρα 01:05\n]Όχι. Σαν κατάλοιπο άλλων εποχών, τα ανακριτικά γραφεία έχουν χρεωμένο οπλισμό για περιπτώσεις συλλήψεων. Μιλάμε για περίστροφα στυλ Κλιντ Ίστγουντ, έτσι; Ακόμη κι αυτά δε χρησιμοποιούνται ποτέ και δεν βγαίνουν από το γραφείο ποτέ. Σε περιπτώσεις που κρίνονται δυνάμει επικίνδυνες ζητάται η συνδρομή της ΕΛ. ΑΣ.\nτο βρηκα παιδια, οσοι ειναι στην δαεε εχουν κανονικα αδεια οπλοφοριας, σαν τους αστυνομικους.\nΠαράθεση Απάντηση Αποστολή: 22/Ιανουαρίου/2012 ώρα 00:38\nhttp://stamoylis.blogspot.com/2010/10/blog-post_1001.html Σε αυτά τα δύο link Κάτι αναφέρει για την οπλοκατόχη...\nΠαράθεση Απάντηση Αποστολή: 28/Ιανουαρίου/2012 ώρα 13:54\nΠαιδια ξερετε πως μπορω να μπω σε συτην την υπηρεσια; Ειμαι ειγη πυροσβεστης πρεπει να γινω αξιωματικος; Ευχαριστω εκ των προτερων\nΠαράθεση Απάντηση Αποστολή: 28/Φεβρουαρίου/2012 ώρα 23:04\nΟχι φιλε μου δεν γινεται... Πρεπει να εισαι υπαξιωματκος η αξιωματικος του σωματος για να μπορεσεις να υπηρετισει εκει


Τηνιακά βότανα: Ανακαλύψτε την καταπληκτική θεραπευτική δύναμη της ρίγανης\nΑνακαλύψτε την καταπληκτική θεραπευτική δύναμη της ρίγανης\nΠανέμορφη αρωματικά και πλούσια σε γεύση, η ρίγανη είναι ένα από τα πιο συχνά χρησιμοποιούμενα βότανα στον κόσμο. Αλλά πέρα από την πλούσια απόλαυση που προσθέτει στα τρόφιμα, η ρίγανη είναι επίσης μια θρεπτική και φαρμακευτική πηγή ενέργειας, που θεωρείται από πολλούς ως ένα από τα τέλεια αντιβιοτικά της φύσης. Στην πραγματικότητα, αυτό το εκπληκτικό βότανο είναι φορτωμένο με τόσα πολλά αντιοξειδωτικά, βιταμίνες και άλλα ευεργετικά συστατικά που θα ήταν ανόητο να μην καταναλώνεται τακτικά για την καλή υγεία.\nΠολλοί άνθρωποι στην ιατρική κοινότητα είναι ήδη ενήμεροι για τις ιδιότητες της ρίγανης. Ιδιαίτερα όταν συγκομίζονται από άγριες ποικιλίες της ρίγανης, έχει αποδειχθεί ότι είναι ένα ισχυρό αντιβιοτικό, αντιμυκητιακό, αντιπαρασιτικά, αντι-ιικό, αντισταμινικό και ανασταλτικό φάρμακο σε σχέση με οτιδήποτε ποτέ εφτιαξαν σε ένα φαρμακευτικό εργαστήριο. Και όμως αυτό είναι μόνο η κορυφή του παγόβουνου, όταν πρόκειται για τα οφέλη της ρίγανης.\nΗ ρίγανη κατατάσσεται κοντά στην κορυφή της κλίμακας ORAC\nΗ ρίγανη κατατάσσεται κοντά στην κορυφή της λίστας, όταν πρόκειται για τη συνολική περιεκτικότητα σε αντιοξειδωτικές ουσίες. Σύμφωνα με το PreventDisease.com, η ρίγανη κατατάσσεται πέμπτη συνολικά στην ικανότητα απορρόφησης ριζών οξυγόνου (ORAC). Η ORAC κλίμακα μετρά την αντιοξειδωτική ικανότητα των τροφών και βοτάνων. Η ρίγανη είναι πραγματικά ψηλότερα στη λίστα σε σχέση με άλλες πιο γνωστές αντιοξειδωτικές τροφές, όπως το Acai Berry και το σουμάκι.\nΑνάμεσα στα πολλά αντιοξειδωτικά φλαβονοειδή και πολυφαινόλες της ρίγανης είναι η θυμόλη, πινένιο, λιμονένιο, καρβακρόλη, οκιμένιο και καρυοφυλλένιο, τα οποία δίνουν συλλογικά στο βότανο δελεαστικό και ευχάριστο άρωμα. Κάθε μία από αυτές τις ενώσεις είναι επίσης αυτό που κάνει τη ρίγανη φάρμακο, καθώς συνεργικά αποτρέπουν μολύνσεις, κράμπες, δυσπεψία και διάφορες άλλες συνθήκες.\n"Η ρίγανη περιέχει τουλάχιστον τέσσερις ενώσεις που ηρεμούν το βήχα και 19 χημικές ουσίες με αντιβακτηριακή δράση που μπορεί να βοηθήσει να μειώσει την οσμή του σώματος", γράφει ο Karen Foster για PreventDisease.com. "Τα συστατικά της ρίγανης, που καταπραΰνουν το βήχα μπορεί επίσης να βοηθήσουν τους μυς στο πεπτικό σύστημα, καθιστώντας τη ρίγανη ένα πεπτικό βοήθημα." Η ρίγανη μπορεί να βοηθήσει να αποτρέψει μια σειρά από ασθένειες, συμπεριλαμβανομένου του μεταβολικού συνδρόμου και καρκίνου\nΑυτές οι ίδιες ενώσεις μπορούν επίσης να βοηθήσουν στην πρόληψη οξειδωτικών βλαβών στα κύτταρα και την αποτελεσματική προστασία του οργανισμού κατά των χρόνιων ασθενειών. Άτομα με υψηλή αρτηριακή πίεση, υψηλή χοληστερόλη και διάφορους άλλους δείκτες του μεταβολικού συνδρόμου ή καρδιακή νόσο, έχουν να κερδίσουν σημαντικά από την προσθήκη περισσότερης ρίγανης στη διατροφή τους.\nΤο ίδιο ισχύει και για τα άτομα με προβλήματα στο έντερο, χρόνια φλεγμονή, οστεοπόρωση, αλλεργίες, χρόνια κόπωση και πονοκεφάλους. Πολυάριθμες μελέτες έχουν προσδιορίσει ότι η ρίγανη περιέχει δραστικές ενώσεις που στοχεύουν σε κάθε μία από αυτές τις ασθένειες χωρίς επιβλαβείς παρενέργειες. Η ρίγανη είναι επίσης ένα πολύ αποτελεσματικό τρόφιμο για την πρόληψη του καρκίνου.\nΜια άλλη μελέτη από πανεπιστήμιο των Ηνωμένων Αραβικών Εμιράτων έδειξε ότι η ρίγανη προκαλεί την απόπτωση καρκινικών κυττάρων, δηλαδή οδηγεί τα καρκινικά κύτταρα σε αυτοκτονία. Με άλλα λόγια, η κατανάλωση της ρίγανης μπορεί να βοηθήσει το σώμα να απαλλαγούμε από κακοήθη καρκινικά κύτταρα, ενώ ταυτόχρονα προστατεύει τα υγιή κύτταρα.\nΑναρτήθηκε από ΜΑΝΟΛΗΣ ΒΛΑΣΤΟΣ στις 4:10 μ.μ.